Fatimah al-Fihri: Wirawati Ilmu Islam Agung Sepanjang Zaman

Tau tak Oxford University bukanlah universiti tertua di dunia? Tidak juga Cambridge, tidak jua Al-Azhar. So, apa universiti tertua? Jawabannya ialah Universiti Qarawiyyin dekat Fez, Maghribi. Lebih menarik, ia diasaskan oleh seorang perempuan intelektual bernama Fatimah al-Fihri (800- 880) pada zaman Sultan Idris II. Perempuan mulia ini juga dipanggil Umm al-Banīn yang bermaksud ibunda anak-anak lelaki. Malaysia melalui KPM menghantar pelajar-pelajar cemerlang ke Maghribi dengan syarat ketat SPM straight A. Fatimah al-Fihri adalah anak saudagar yang sangat kaya dan meninggalkan banyak harta kemewahan. Semua itu diwakafkan bagi pembangunan ilmu Umat Islam. Selepas berpindah dari Qairawan ke Fez, dia bertemu jodoh dengan suaminya. Namun selang beberapa masa, suami dah ayahandanya meninggal dunia. Justeru, kekayaan yang diwarisi daripada harta faraid tersebut diinfaqkan bagi menyediakan tapak Masjid Qarawiyyin. Selain itu, Fatimah juga ada adik bernama Maryam al-Fihri. Adiknya pula membantu pengasasan Masjid al-Andalus.

Walaupun kompleks al-Qarawiyyin asalnya berupa Masjid, peranannya tidak terbatas kepada solat 5 waktu sahaja. Sebagaimana zaman Rasulullah, Masjid menjadi pusat intelektual, budaya dan kemasyarakatan yang progresif. Di samping dinobatkan sebagai universiti tertua, pusat ilmu ini ikut diiktiraf sebagai perpustakaan tertua dunia. Jadi tidak peliklah kalau mahasiswa dan pengkaji dari seantero dunia bertandang Maghribi bagi membongkah semula manuskrip-manuskrip yang lama tersimpan.Di sana, mushaf al-Quran lama bertulisan tangan dengan khat Kufi masih tersimpan rapi. Kitab feqh, astronomi dan turath lain abad ke-12 masih terjaga. Jamiah ini melahirkan ramai ulama’ dan filsuf seperti Ibnu Rusyd, Ibnu Khaldun, Ibnu Hazm, Ibnu Tufail, Ibnu Bajjah, Ibnu Khatin dan Al-Biruni. Ulama’ yang dinisbahkan kepada kota Fez pula ialah Abu Imran Al-Fasi. Tidak dilupakan ada alumni daripada latarbelakang Yahudi dan Kristian. Sarjana Yahudi ikut mengambil manfaat seperti Rabbi Moshe Ben Maimon. Leo Africanus, seorang pengelana dan penulis turut mengumpul ilmu di sini.

Fakta menarik, Pope Sylvester II yang menjadi (945-1003) pemimpin Kristian Roman Catholic dari tahun 999 sampai kewafatannya, adalah alumni Universiti Qarawiyyin. Pemimpin agama Kristian ini berjasa mempopularkan nombor arab, matematik dan astronomi kepada Eropah. Alat abacus dan armillary sphere yang pernah lenyap daripada barat berhasil diperkenalkan semula.Fatimah al-Fihri ialah perempuan bangsawan dan bijaksana yang bisa membungkam mulut orang yang berpersépsi Islam mencicirkan pendidikan kaum wanita sebagaimana propaganda barat. Walhal baginda Rasulullah sendiri berjaya memandaikan orang perempuan dari rumahnya sendiri iaitu isteri tercinta baginda, Aishah. Ummul mukminin itu mengajarkan pula hadis, syair dan perubatan kepada para sahabat dan tabi’in sesudahnya. Tanpa perempuan seperti Aisyah, mungkin banyak hadis baginda tidak sampai kepada kita sekarang. Sekaligus menyangkal fahaman sempit Taliban yang mengharamkan perempuan daripada menjejakkan kaki ke universiti.Hari ini, kita rakyat Malaysia berbangga dengan Dr Ayman Al-Akiti yang mengaji di Universiti Qarawiyyin dan cemerlang kelas pertama dalam pengajian PhD in Theology and Islamic Ideology. Pakar akidah Ahlul Sunnah wal Jamaah kelahiran Kuala Lumpur ini terlebih dahulu menyambung pengajian Master Degree dalam bidang Theology and Religion in Islamic West di King Hassan II University di Casablanca, Maghribi. Alhamdulillah, Dr Ayman Al-Akiti sudah pulang ke tanah air dan berbakti dalam membasmi fahaman sesat yang telah diharamkan berkurun lama namun malangnya masih ramai pengikut.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia


Pulau Kanibal Soviet Yang Berdarah

Sebelum Tirai Besi jatuh pada 1991, terdapat banyak peristiwa menyayat hati yang direkod dan disimpan dalam arkib-arkib Soviet. Kebanyakannya dirahsiakan atas alasan keselamatan dan kestabilan negara. Jika diketahui, ia sudah pasti menimbulkan kemarahan orang ramai seperti kisah Pulau Kanibal Rusia!

Sebelum menyentuh kisah pulau kanibal itu, molek bagi kita menelusuri tahun-tahun awal pemerintahan Kesatuan Soviet. Selepas ia ditubuhkan pada 1917, kerajaan membatalkan pasport penduduk ketika itu. Alasannya, ia membenarkan mereka bergerak dengan bebas dan mencari rezeki di mana-mana.

Tetapi malangnya, kebanyakan mereka yang berhijrah merupakan golongan miskin termasuk golongan petani. Bagi mencari peluang kehidupan yang lebih baik, ramai berhijrah ke bandar-bandar besar seperti Moscow dan St Petersburg. Dan ini mencetuskan pelbagai masalah seperti kekurangan rumah untuk penduduk.

Bagi mengatasi isu ini, sistem pasport diperkenalkan semula dengan golongan pekerja diberi pasport pada 1932. Bagi golongan petani pula, pasport hanya diperoleh selepas tahun 1974. Sebelum tahun tersebut, mereka akan ditahan dan dikumpulkan bersama golongan tidak berumah, pengemis, pelacur atau mana-mana kumpulan yang tidak boleh menyumbang kepada tenaga buruh.

Mana-mana individu yang ditahan turut berdepan prospek harta mereka (jika ada) dirampas. Setelah itu, mereka akan dihantar ke Siberia bagi membina petempatan baru dan bekerja atas nama negara. Bagi kerajaan pimpinan Josef Stalin, ia bukan sekadar membersihkan kota-kota Rusia daripada golongan hina ini. Malah, ia membantu mereka membina populasi di wilayah-wilayah terpencil seperti Siberia.

Tetapi tidak semua yang ditahan tergolong dalam golongan yang dinyatakan. Ada yang ditahan kerana tidak memiliki pasport walaupun mereka mempunyai pasport yang sah. Ada yang dicekup polis semasa mengunjungi rumah saudara atau sekadar membeli barang di kedai. Malah, ada juga figura terkenal ketika itu seperti ketua polis Moscow dan anak kepada pendakwaraya wilayah Tomsk dicekup dan dikumpulkan bersama mereka.

Dalam kes sebegini, mereka akan dijamin keluar oleh individu-individu berpengaruh. Tetapi tidak semua yang ada rakan atau ahli keluarga berstatus sedemikian. Mereka yang dikumpul akan dihantar ke Siberia bersama kumpulan penjenayah yang dikenakan hukuman kerja buruh. Kumpulan ini turut dihantar ke Siberia bagi mengelakkan masalah terlalu banyak banduan di penjara ketika itu.

Dan di sinilah bermulanya kisah Pulau Kanibal Rusia. Pada Mei 1933, 6,000 tahanan dibawa ke sebuah pulau terpencil bernama Nazinsky di Sungai Ob berhampiran perkampungan Nazino, Siberia. Mereka dibawa ke situ secara sementara berikutan kem yang sepatutnya menempatkan mereka masih belum siap. Tidak ramai sedar keputusan membawa tahanan-tahanan ini ke pulau berkenaan merupakan permulaan tragedi berdarah.

Tahanan yang tiba tidak bersedia langsung dengan iklim dan cuaca Siberia. Pakaian yang dipakai ialah pakaian sama yang dipakai semasa ditahan dan dihantar ke situ. Selain itu, mereka juga tidak dibekalkan sebarang peralatan untuk membina petempatan sementara sebagai tempat berlindung.

Menjelang hari kedua, angin sejuk mula bertiup disusuli cuaca hujan. Tahanan-tahanan yang kesejukan memilih sama ada duduk rapat-rapat mengelilingi unggun api atau mencari apa saja bentuk tumbuhan untuk dijadikan sebagai makanan. Tiada sebarang inisiatif oleh para pengawal untuk membekalkan mereka dengan makanan.

Menjelang hari keempat, barulah bekalan makanan tiba dengan setiap tahanan hanya mendapat beberapa gram tepung rai. Sebagai ganti untuk bekas atau mangkuk, mereka menggunakan apa saja bahan yang boleh dijadikan sebagai bekas termasuk pakaian dan topi bagi membolehkan mereka membuat bubur.

Tidak lama selepas itu, kematian mula menjengah kem berkenaan. Ratusan tahanan mati sama ada akibat kesejukan, hangus terbakar (terlalu dekat dengan unggun api) atau kerana keletihan. Dalam sesetengah kes, ada juga yang mati kerana menjadi mangsa amukan pengawal-pengawal kem. Sesiapa yang cuba melarikan diri dari pulau berkenaan akan ditembak mati oleh unit pengawal yang bersenjatakan mesingan.

Mengikut keterangan tahanan yang terselamat, kumpulan tahanan pertama yang mengamalkan kanibalisme ialah kumpulan penjenayah tegar. Bagi menjamin daging manusia yang berterusan, mereka membentuk kumpulan tertentu dan mengganggu para banduan lain.

Menurut seorang wanita yang ketika itu berusia 13 tahun, dia masih ingat nasib malang menimpa seorang wanita di kem berkenaan. Selepas pengawal berlalu dari kedudukannya, wanita itu ditangkap oleh sekumpulan tahanan sebelum diikat pada sebatang pokok dan ditikam sampai mati. Setelah itu, setiap daging pada mayat wanita yang tidak berdosa itu diambil dan dijadikan sebagai makanan.

Tambah saksi itu lagi, penduduk kampung bukan sekali menyaksikan daging manusia yang dikoyak atau dipotong dan tergantung di atas pokok. Mereka juga tahu di setiap kawasan, pasti ada saja mayat yang ditanam selepas mereka selesai melapah daging mayat.

Jika anda rasa ini tidak mengejutkan, lihat pula keterangan seorang tahanan ini. Tahanan bernama Uglov ini memberitahu pihak berkuasa kebiasaannya, mereka memilih orang yang nazak sebagai sasaran. Orang tersebut akan dibunuh sebelum daging pada setiap bahagian badannnya dilapah sebelum dimakan. Keterangan tahanan ini dibuat semasa siasatan dijalankan berkenaan tragedi Nazino beberapa bulan kemudian.

Sebulan selepas itu, barulah tahanan-tahanan ini dikeluarkan dari Nazinsky. Tetapi sebaik tiba di kem mereka, masalah seperti kesejukan dan kekurangan makanan terus menggugat para tahanan ini. Daripada 6,000 orang yang dibawa ke Nazinksy, hanya 2,000 orang sahaja yang terselamat.

Tragedi ini boleh saja tidak diketahui jika tidak kerana tindakan berani seorang pengajar jawatankuasa parti peringkat daerah Narym bernama Vasily Velichko. Dia dihantar ke kem ini untuk membuat laporan kejayaan program penggubahan status warga terhina Soviet sebagai aset terbaru negara ketika itu. Tetapi sebaik tiba di Nazino, Velichko merasa terkejut dengan apa yang berlaku dan menghantar satu laporan terperinci kepada Kremlin.

Susulan itu, satu jawatankuasa khas siasatan dibentuk dan diarah menyiasat kisah kanibalisme di Nazinsky. Sebaik tiba di pulau berkenaan, mereka bukan saja mendapatkan keterangan penduduk, tahanan dan pengawal kem. Malah, tahanan-tahanan turut menunjukkan 31 buah kubur besar yang menempatkan antara 50 hingga 70 mayat pada setiap liang lahad.

Sebaik Kremlin mendapat tahu skala sebenar kanibalisme di Nazinsky, lebih 80 tahanan dan pengawal didakwa di mahkamah. 23 daripadanya didakwa atas kesalahan mencuri dan memukul dengan 11 lagi atas dakwaan kanibalisme.

Tetapi nak harapkan laporan ini diketahui orang ramai, lupakanlah. Ini kerana laporan siasatan termasuk laporan asal yang difailkan Velichko dikelaskan sebagai fail rahsia dan disimpan dalam arkib Soviet. Ia hanya didedahkan kepada umum pada tahun 80-an, beberapa tahun sebelum kejatuhan Tirai Besi.

Pastinya Velichko juga turut diberi amaran keras agar tidak menyebut perihal Pulau Kanibal Rusia buat selama-lamanya. Dia mempunyai alasan baik untuk berbuat demikian. Sekitar tahun 30-an sehingga menjelang Perang Dunia Kedua (WWII), Stalin menggerakkan kempen The Great Purge. Mana-mana individu yang disyaki mengkhianati beliau atau Soviet akan ditahan dan dipenjarakan atau dihukum mati.

Walaupun kehilangan jawatan sebagai tenaga pengajar jawatankuasa yang diwakilinya. sekurang-kurangnya Velichko masih hidup. Dia kemudiannya menjadi koresponden perang sepanjang WWII sebelum menulis beberapa novel berkenaan eksperimen sosial di Siberia. Tetapi subjek Pulau Kanibal Rusia langsung tidak disentuh.

Setiap tahun, sekumpulan kecil penduduk akan pergi ke Nazinsky. Di situ, mereka akan meletakkan kalungan bunga pada bahagian bawah salib kayu yang dipasang di situ. Ia dibuat sebagai memperingati tragedi berdarah yang berlaku pada musim panas 1933 itu.

Kisah ini turut menjadi inspirasi kepada sebuah filem terbitan Netflix yang berjudul The Bad Batch. Filem yang menampilkan Jason Momoa (Aquaman) dan Jim Carrey (Sonic the Hedgehog) mengisahkan bagaimana orang yang dianggap terasing dari segi sosial dibuang negeri ke kawasan gurun terpencil dalam versi masa depan Amerika Syarikat yang gelap.

Siapa yang terpilih akan ditatu sebelum dihantar ke kawasan gurun di luar Texas. Disebabkan ia tidak diiktiraf sebagai sebahagian daripada Amerika Syarikat, mereka bebas melakukan jenayah tanpa perlu bimbang dikenakan hukuman. Ini membawa kepada aktiviti kanibalisme dengan sesetengah daripadanya mengambil dadah bagi menghilangkan trauma akibat perlakuan mereka itu.

RUJUKAN

Filimonov, A. (2018, 5 Julai). Cannibal Island: In 1933, Nearly 5,000 Died In One Of Stalin’s Most Horrific Labor Camps. Radio Free Europe/Radio Liberty.

Egorov, B. (2021, 13 Julai). The HARROWING true story of the USSR’s ‘Cannibal Island’. Russia Beyond.


Kenapa Majoriti Rumah Orang Amerika Dibina Dari Kayu?

Pernah tak perasan kalau tengok filem atau cerita orang putih, rumah-rumah diorang ni mostly dibina dari papan, kayu tidak kira dikawasan bandar mahupun perkampungan, yang kaya-kaya sahaja bina rumah pakai batu-bata.

Selepas tu, bila ada adengan tertentu yang pelakon berlakon di kawasan bandaraya, tahu pula mereka ini untuk duduk dalam rumah batu? Aneh kan? Apa yang menyebabkan mereka ni bina struktur dari kayu kebanyakkannya?

Berbalik kepada sejarah kemasukan British di negara Amerika Syarikat pada abad ke-16 sehingga 17 yang tiba ke Amerika Utara membawa kepada pembinaan rumah didalam tempoh yang singkat. Pengunaan kayu lebih ideal kerana pembinaan dapat dijalankan dengan cepat berbanding menggunakan batu bata atau simen, dan mampu bersedia untuk ancaman cuaca seperti salji.

Semenjak itu, rumah dari kayu menjadi sebahagian dari budaya senibina vernakular di Amerika. Malahan, boleh dilihat melalui peta dunia simpanan hutan Amerika amatlah besar, berjuta-juta ekar.

Dengan adanya rizab hutan sebegitu besar, tidak mustahillah mereka menggunakan kayu sebagai bahan untuk pembinaan rumah. Tidak seperti bata dan simen, ianya bukan bahan binaan asli di Amerika sepertimana banyak di negara Malaysia kita ini. Tidak kurang juga, dengan pembinaan rumah menggunakan kayu, rumah yang dibina boleh dibuka dan dipindah kemana sahaja pada kadar yang pantas.

Untuk beberapa daerah yang aktif gempa bumi seperti California, kayu mempunyai sifat yang fleksibel dan mampu menahan gegaran gempa berskala kecil dengan lebih elok termasuk sekali puting beliung yang kecil. Jikalau rumah mereka rosak akibat kejadian bencana ini, ianya amat murah dibaiki kerana bahan-bahan kayu ini amat murah dan mudah didapati.

Tetapi, terdapat bangunan dibina dari konkrit kerana sumber untuk konkrit banyak disitu seperti simen, batu kelikir dan pasir, namun pembinaan menggunakan konkrit adalah mahal kerana ia melibatkan buruh serta kejuruteraan yang diperlukan dan masa diambil untuk konkrit mengering. Selalunya di bangunan mengunakan konkrit dibina dibandar besar pada bangunan tinggi.

Bangunan kerajaan dan penting dibina dengan simen konkrit supaya turut mampu menahan ancaman serangan dan bencana alam lebih besar seperti angin taufan, dimana angin boleh berkelajuan 100 Km/h. Kebanyakkan struktur kayu tidak akan bertahan pada kelajuan angin seperti ini. Perumahan dari konkrit mempunyai kelebihan dibandar besar yang padat, oleh kerana tahap kerintangan api dan kemampuan ia untuk dibina besar lagi, contohnya pembinaan rumah apartment yang tinggi.


Industri Penerbangan Sedang Nazak?

Industri Penerbangan bukan hanya melibatkan Syarikat Penerbangan (Airlines Companies) semata-mata, ianya terdiri daripada rantaian ekosistem yang agak kompleks dan saling memerlukan antara satu sama lain.

Secara asasnya, industri penerbangan global terdiri daripada syarikat pengeluar pesawat, pembekal komponen pesawat, syarikat penerbangan, rangkaian Lapangan Terbang, pembekal bahan bakar (minyak), pembekal ‘Food & Beverages’ (F&B), termasuk komponen-komponen penting yang ada di dalam sektor pelancongan (perhotelan, kraftangan, restoran etc).

Jika berlakunya sebarang masalah yang kritikal khususnya penularan Pandemik Covid-19, ‘domino effect’ akan tercetus yang kemudiannya membawa kepada kejatuhan setiap komponen yang berada di dalam ekosistem ini. Inilah ‘malapetaka’ yang sedang menghambat industri penerbangan dunia pada hari ini.

Menurut laporan daripada astroawani.com, industri penerbangan Malaysia mengalami kerugian sebanyak RM13 Bilion setakat suku ketiga tahun 2020. Daripada jumlah itu, syarikat AirAsia Group Berhad, Malaysia Airlines Berhad dan Malindo Airways Sdn Bhd mencatat kerugian terkumpul berjumlah RM10.9 Bilion.

Manakala, baki kerugian sebanyak RM2.1 Bilion pula datang daripada kos pengoperasian dan penguncupan pendapatan (revenue) di kesemua 22 buah Lapangan Terbang (6 antarabangsa & 16 domestik) yang berada di bawah pengurusan Malaysia Airports Holdings Berhad (MAHB), termasuk Senai Airport Terminal Services Sdn Bhd.

Kerugian ini berlaku setelah kerajaan melaksanakan Perintah Kawalan Pergerakan (PKP) di seluruh negara, sehingga memaksa ketiga-tiga buah syarikat penerbangan tempatan itu membuat pembatalan tiket penerbangan yang melibatkan seramai 4.316 juta penumpang, termasuk 1.211 juta penumpang yang lain ditangguhkan penerbangan menurut data dari Kementerian Pengangkutan.

Dalam pada itu, pada bulan Jun 2020, AirAsia dilaporkan telah menamatkan perkhidmatan kira-kira 333 orang kakitangannya yang berpusat di Malaysia, iaitu 172 orang juruterbang, 111 kru, dan 50 jurutera menurut laporan dari portal berita Sinar Harian.

Bermula dari bulan Oktober, syarikat penerbangan tambang murah dunia itu sekali lagi mengumumkan bahawa mereka terpaksa mengurangkan sebanyak 10% daripada jumlah keseluruhan 24000 orang kakitangannya yang berada di seluruh dunia sepertimana yang diperkatakan oleh Riad Asmat (CEO AirAsia Berhad).

Selain Malindo Air, syarikat penerbangan ASEAN seperti Thai Airways turut mengumumkan hasrat mereka untuk mengecilkan saiz operasi dengan menjual sebanyak 34 buah pesawat. Menurut Bloomberg, jualan tersebut terpaksa dibuat sebagai langkah penstrukturan semula jumlah hutangnya yang sudah mencecah sehingga $11.4 Bilion USD.

Dalam perkembangan lain, syarikat pengeluar pesawat terbesar dunia, iaitu Airbus turut mencatat penurunan pendapatan (consolidated revenue) sebanyak $16 Bilion setakat 9 bulan pertama tahun 2020 ($30.2 Bilion), berbanding $46.2 Bilion yang direkod pada tahun 2019 menurut laman airbus.com.

Menurut International Air Transport Association (IATA), industri penerbangan global dijangka mencatat kerugian keseluruhan sebanyak $1.578 Trilion USD pada tahun 2020. Daripada jumlah itu, sektor pelancongan adalah sektor yang paling teruk terjejas dengan penguncupan sehingga $1.17 Trilion.

Selain itu, syarikat-syarikat penerbangan global pula dijangka menanggung kerugian terkumpul sebanyak $314 Bilion USD. Lebih spesifik, benua Eropah Asia mencatatkan kerugian tertinggi sebanyak $91 Bilion, diikuti Asia Pasifik ($89 Bilion) dan Amerika Utara ($32 Bilion).

Antara lain, rangkaian Lapangan Terbang di seluruh dunia turut terkesan teruk setelah pendapatan mereka menguncup sebanyak 61% atau $97.4 Bilion ekoran dari penurunan kadar aliran trafik udara sehingga 60% sejak awal tahun ini.

IATA turut membuat jangkaan bahawa pasaran industri penerbangan global akan terkesan sehingga suku pertama tahun 2021 (at least), yang mana penawaran kerusi penumpang dalam setiap pesawat akan berkurangan sehingga 46% atau 674 juta penumpang dengan melibatkan kerugian sehingga $95 Bilion


Hospital Islam Asas Kewujudan Hospital Moden

“Hospital akan menjaga semua pes4kit baik lelaki dan wanita sehingga mereka benar-benar pulih. Semua kos akan ditanggung pihak hospital sama ada orang itu datang dari jauh atau dekat, kuat atau lemah, tinggi atau pendek, kaya atau miskin, bekerja atau menganggur, buta atau pekak, s4kit dari segi fizikal atau mental, buta huruf atau terpelajar.

Tiada syarat pertimbangan atau bayaran, tiada yang menghalang atau secara terus memberi petunjuk untuk tiada bayaran. Kesemua perkhidmatan ini merupakan kurniaan-Nya, Yang Maha Pemurah.” (kenyataan polisi Hospital Qalawun al-Mansur, Kaherah pada 1284 Masihi)

Ramai menganggap hospital moden tidak akan wujud tanpa sumbangan tamadun-tamadun lain seperti Rom, Yunani, Babylon, India dan Mesir. Tetapi sayang, sejarah moden langsung tidak mengiktiraf input besar yang dibawa Tamadun Islam kepada hospital-hospital moden hari ini.

Tidak ramai tahu pendekatan para pemerintah Islam terhadap isu kesihatan bersifat sistematik dari segi saintifik dan sosial. Para pemerintah, cendekiawan dan pengamal perubatan terdahulu menggabungkan pengetahuan silam dengan hasil penyelidikan mereka agar dapat menyumbang kepada abad-abad penuh dengan pencapaian saintifik dan keinginan penambahbaikan secara berterusan.

Bimaristan atau rumah s4k1t bukan sekadar pelopor kepada hospital moden tetapi bersifat lain dari yang lain dengan institusi pendidikan perubatan dan perkhidmatan penjagaan kesihatan moden hari ini.

Ini kerana bimaristan terdiri daripada sebuah hospital besar, sebuah sekolah perubatan dan sebuah perpustakaan. Matlamatnya bukan sekadar merawat pes4k1t tetapi mempromosi penjagaan kesihatan dan menyebarluaskan ilmu perubatan.

Hospital pada awalnya hanyalah tempat untuk menempatkan orang yang s4k1t dengan struktur penjagaan dan organisasi asas. Sepanjang tempoh Yunani, pelbagai penambahbaikan diperkenalkan tetapi tidaklah semaju seperti disangka.

Semasa Zaman Pertengahan Eropah, urusan penjagaan pes4k1t dikendalikan rahib yang mementingkan rawatan rohani dan menganggap kes4k1tan yang dialami bersifat spiritual semata-mata.

Falsafah ini nyata berbeza dengan pengamal perubatan Muslim. Mereka dipandu oleh pelbagai panduan seperti “Tuhan tidak menurunkan sesuatu peny4k1t melainkan Dia telah menciptakan penawar untuk peny4k1t itu,” (Riwayat Muslim) dan “Tuhan menurunkan peny4k1t dan penawar, dan Dia menetapkan penawar bagi setiap peny4k1t, maka rawatlah diri kamu sebaiknya,” (Hadis yang diriwayatkan Abu Darda r.a).

Perbezaan falsafah perubatan Zaman Pertengahan dan Tamadun Islam turut diterjemahkan dari segi reka bentuk hospital. Hospital-hospital di Barat menyusun katil pes4k1t secara meluas bagi memberi peluang kepada mereka melihat upacara harian Mass. Selain itu, pencahayaan hospital sebegini malap dan persekitarannya sentiasa lembap disebabkan oleh faktor cuaca dan reka bentuk bangunan.

Tetapi bagi hospital-hospital Tamadun Islam pula, ia direka bagi menggalakkan pergerakan cahaya dan udara. Bersesuaian dengan iklim kota-kota Islam ketika itu yang lebih panas dan kering, pendekatan tersebut dianggap sesuai.

Reka bentuk sebegini menyokong rawatan humoralisme, sejenis sistem perubatan yang mementingkan keimuman berkenaan dengan cecair tubuh untuk melawan jangkitan.

Pada era Negara Islam Madinah, hospital terawal lebih kepada hospital medan yang didirikan oleh tabib terkenal ketika itu, Rufaydah al-Aslamiyah r.a. Malah, antara rekod terawal hospital medan pada era ini ialah kewujudan sebuah khemah khas untuk merawat t3nt3r4 yang c3d3r4 semasa P3r4ng Khandak oleh Rufaydah.

Para pemerintah terkemudian menukar unit ini kepada farmasi bergerak, lengkap dengan ubat-ubatan, pakaian, makanan, minuman, doktor dan ahli farmasi. Unit farmasi ini selalunya dihantar ke kawasan-kawasan yang jauh dari ceruk kota dan kemudahan perubatan tetap.

Unit hospital bergerak ini kadangkala digerakkan apabila sang pemerintah mengadakan lawatan ke wilayah-wilayah. Misalnya, Sultan Muhammad Saljuqi dari Dinasti Saljuk mempunyai unit hospital bergerak yang besar yang memerlukan 40 ekor unta untuk mengangkutnya.

Hospital tetap pertama yang dibina dalam sejarah Islam ialah hospital kusta yang dibina semasa era Khalifah al-Walid bin Abdul Malik dari Bani Umayyah. Hospital kusta itu dibina di Damsyik dengan para doktor diberi sebuah hartanah dan gaji lumayan. Pes4k1t diasingkan tetapi mereka diberi bantuan sama seperti orang buta bagi membantu menjaga keluarga mereka

Hospital awam pertama dibina semasa era kerajaan Bani Abbasiyyah atau lebih tepat 805 Masihi. Hospital ini wujud hasil buah fikiran wazir Khalifah Harun al-Rashid dengan keluarga Bakhtishu memainkan peranan penting dalam pembangunannya. Lebih sedekad kemudian, 34 hospital wujud di dunia Islam dengan bilangan hospital semakin bertambah setiap tahun.

Di Kairouan/Qayrawan, sebuah hospital dibina di situ dengan dua lagi hospital didirikan di Makkah dan Madinah. Sementara kota Rayy pula menyaksikan kewujudan sebuah hospital di situ diketuai oleh seorang cendekiawan perubatan terkenal bernama Zakariya al-Razi.

Walaupun ramai ilmuan seperti Ibnu Sina dan al-Biruni membantah pandangannya yang bertentangan dengan agama Islam, tiada siapa menafikan sumbangannya dalam dunia perubatan.

Pada satu ketika, Khalifah al-Mu’tadid memintanya menyelia pembinaan dan operasi lima buah hospital di kota Baghdad. Untuk melihat sama ada sesebuah tapak itu sesuai atau tidak, al-Razi meletakkan seketul daging di setiap kawasan kejiranan

Dengan meletakkan daging di beberapa kawasan, al-Razi mahu melihat berapa cepat daging tersebut menjadi busuk kerana ia penentu kawasan tersebut sesuai atau tidak. Kawasan di mana daging paling lambat busuk dipilih sebagai lokasi hospital.

Semasa ia dibuka, 25 orang pakar beroperasi di situ termasuk pakar bedah dan pakar membetulkan tulang. Kapasiti hospital dan bilangan pakar terus ditambah sehinggalah kejatuhan Baghdad di tangan pihak Mongol pada tahun 1258.

Era Abbasiyyah turut menyaksikan penubuhan sebuah hospital khas bagi banduan p3nj4r4. Dalam suratnya kepada ketua pegawai perubatan Baghdad, wazir Ali ibn Isa ibn Jarah ibn Thabit menulis, “Saya amat bimbangkan keadaan para banduan. Bilangan banduan yang ramai dan keadaan penj4r4 mengakibatkan ramai banduan jatuh s4k1t.

“Justeru, saya berpendapat mereka mesti mempunyai doktor sendiri yang memeriksa mereka setiap hari dan jika perlu, memberi mereka ubat-ubatan. Doktor sebegini harus melawat semua penj4r4 dan merawat semua banduan yang s4k1t di situ.” Tidak lama selepas itu, sebuah hospital khas dibina untuk para banduan.

Di Andalusia seperti Cordova, terdapat 50 buah hospital di kota berkenaan. Sesetengah daripadanya dikhaskan bagi tujuan ket3nt3r44n dengan para doktor yang berkhidmat di situ merawat para pemerintah, bangsawan dan panglima-panglima t3nt3r4.

Hospital Tamadun Islam tidak jauh bezanya dengan hospital moden hari ini. Seperti hospital moden, ia dibahagikan kepada beberapa jabatan seperti pembedahan, ortopedik dan kesihatan mental. Setiap jabatan diketuai ketua jabatan, pegawai penyelia dan pakar khas bagi setiap kes.

Seorang pemeriksa kesihatan diletakkan di setiap hospital untuk memeriksa tahap kebersihan kompleks hospital. Sementara dari segi pentadbiran, pegawai-pegawai pentadbiran termasuk akauntan dilantik bagi memastikan setiap urusan termasuk kewangan berjalan lancar. Manakala, seorang superitendan atau sa’ur bertanggungjawab memantau keseluruhan aspek pengurusan hospital.

Para doktor bekerja mengikut waktu tetap dan memeriksa pes4k1t di jabatan masing-masing. Setiap hospital mempunyai ahli farmasi dan jururawat mereka. Hak mereka dijamin dalam undang-undang Tamadun Islam di mana gaji mereka ditetapkan oleh pihak kerajaan dan pampasan lumayan dikeluarkan bagi menarik pakar-pakar yang berkemahiran. Dan seperti semua maklum, hospital pada ketika itu dibiayai oleh sumber wakaf.

Hospital-hospital Tamadun Islam amat menekankan aspek penjagaan pes4k1t dengan pintunya dibuka 24 jam sehari. Seperti hospital moden lain, sesetengah doktor ditugaskan merawat bahagian lelaki atau wanita tetapi ada juga yang bertanggungjawab merawat pes4k1t untuk kedua-dua jantina. Hospital Tamadun Islam turut mempunyai klinik luar di mana pes4k1t diperiksa dan diberi ubat untuk dibawa pulang.

Bagi mengelak jangkitan peny4k1t, pes4k1t akan diberi pakaian hospital sementara pakaian mereka disimpan dalam unit simpanan hospital. Katil pes4k1t akan dipasang dengan cadar bersih dan tilam buatan khas, bilik wad sentiasa dikemas dan mempunyai akses terhadap air dan cahaya matahari.

Walaupun hospital mempunyai superintendan, kadang-kadang pemerintah tempatan membuat pemeriksaan mengejut untuk melihat kualiti penjagaan pes4k1t.

Rejim rawatan pes4k1t pula sememangnya menarik untuk diteliti. Pes4k1t akan diberi diet ketat terdiri daripada makanan berkualiti tinggi bergantung kepada keadaan dan peny4k1t mereka. Sekiranya doktor mengetahui sama ada pes4k1t mereka sudah sembuh atau tidak, mereka melihat pes4k1t mereka dapat mengunyah roti dan daging burung panggang secara normal.

Sekiranya pes4k1t dapat makan dengan normal, maka pes4k1t dianggap sembuh dan boleh dibenarkan pulang. Pes4k1t yang sembuh tetapi lemah untuk dibenarkan pulang akan dipindahkan ke wad pemulihan sehingga kekuatan mereka pulih semula. Manakala pes4k1t miskin pula diberi pakaian baru dan sedikit wang untuk membantu mereka kembali menjalani kehidupan harian.

Isu penjagaan kesihatan amat dititikberatkan oleh para doktor semasa Era Keemasan Islam. Ini dapat dilihat dengan jelas dalam kitab Ma’alem al-Qurba fi Talab al-Hisba’ yang dikarang Ibnu al-Okhowa. Dalam kitab tersebut, beliau menerangkan sekiranya si pes4k1t sembuh, maka tabib yang merawatnya akan dibayar.

Apabila berlaku kes kem4t1an membabitkan si pes4k1t, maka keluarganya boleh meminta ketua tabib menyiasat sebab kem4t1an si polan termasuk menyerahkan preskripsi yang disediakan oleh tabibnya. Jika tiada kesilapan dijumpai semasa siasatan, maka si doktor tidak akan dikenakan sebarang tindakan.

Tetapi jika wujud kesilapan dalam diagnosis dan rawatan yang diberi, maka ketua tabib boleh menasihatkan keluarga si m4t1 untuk menuntut wang darah daripada doktor berkenaan.

Ini kerana menurut Ibnu al-Okhowa, doktor sebegini dianggap cuai dalam melaksanakan tugasnya sebagai seorang pengamal perubatan. Cara itu juga memastikan urusan rawatan dikendalikan oleh doktor yang mahir lagi berpengalaman.

Selain hospital tetap, kerajaan-kerajaan Islam tidak keberatan mewujudkan pusat bantuan perubatan di tempat perkumpulan ramai seperti masjid atau pasar di kota-kota besar. Sejarawan Mesir terkenal, al-Maqrizi pernah berkata, “Ibnu Tulun, semasa beliau membina masjidnya yang terkenal di Mesir, di satu bahagian ialah tempat berwuduk dan pusat rawatan.

“Pusat rawatan ini dilengkapi dengan ubat-ubatan dan kelengkapan kecemasan serta atendan yang menguruskannya. Pada hari Jumaat, seorang doktor akan ditugaskan di situ bagi memudahkannya membantu merawat pes4k1t sekiranya berlaku insiden yang tidak diingini semasa solat Jumaat diadakan.”

Seperti institusi pendidikan perubatan moden, hospital Tamadun Islam turut bertanggungjawab melatih doktor-doktor baru. Di setiap bimaristan ada dewan syarahan besar di mana pegawai perubatan, pakar perubatan kanan dan pelajar-pelajar perubatan membincangkan masalah perubatan dalam bentuk seminar.

Malah, pelajar perubatan boleh mengikut pakar perubatan ke wad dan terlibat dalam urusan penjagaan pes4k1t seperti dilakukan program residensi moden

Dalam latihan perubatan mereka, pelajar akan diminta memeriksa bendalir, tindakan, ciri dan lokasi bengkak dan kes4k1tan. Pelajar juga akan diarah memeriksa warna dan deria kulit sama ada sejuk, panas, lembap, kering atau longgar. Dari situ, pelajar perlu menduduki peperiksaan perubatan bagi mendapatkan lesen perubatan, sama seperti peperiksaan perubatan moden hari ini.

Pertama, pelajar perlu menulis satu tesis tentang subjek yang memerlukan mereka mendapat pensijilan. Tesis mereka boleh saja bersifat original atau komentar pada teks-teks sedia ada seperti Galen, Hippocrates, Ibnu Sina dan al-Razi.

Pelajar-pelajar digalakkan bukan saja mengkaji tetapi mencari kesilapan dalam teks-teks asal pilihan mereka, bersesuaian dengan semangat cintakan ilmu yang digalakkan agama.

Selepas menyerahkan tesis mereka, pelajar-pelajar akan ditemuduga oleh ketua pegawai perubatan berkenaan masalah yang relevan dengan kepakaran mereka. Sekiranya jawapan yang diberi memuaskan, maka mereka akan mendapat lesen perubatan sekaligus melayakkan mereka sebagai doktor berkelayakan.

Satu lagi aspek yang membantu penyebaran ilmu perubatan yang meluas dalam kalangan pakar dan doktor pelatih ialah akses kepada buku-buku yang disimpan di perpustakaan hospital.

Pada abad ke-14, Hospital Ibnu Tulun mempunyai perpustakaan yang boleh menampung 100,000 buah buku perubatan, jauh meninggalkan perpustakaan terbesar Eropah di Universiti Paris yang hanya mempunyai 400 buah jilid.

RUJUKAN:


Persona Dan Diri Sendiri

Carl Jung memperkenalkan konsep persona bagi menggambarkan personaliti yang kita bentuk untuk mengadaptasi dengan situasi sosial.

Setiap orang, mahu tak mahu, akan kumpulankan diri mereka dalam kumpulan sosial. Kumpulan sosial boleh jadi etnik, kelas pekerjaan, kelab sukan, komuniti setempat dan lain-lain.

Personaliti kita, lebih tepat persona kita, akan terbentuk berdasarkan dari mana kita tempatkan diri kita dalam kumpulan sosial.

Mungkin umumnya, kita akan melihat saintis akan mempunyai perwatakan yang sejagat (universal) antara mereka, ini yang Jung panggil sebagai ‘archetype’.

Sebab itulah di mana kita duduk dalam kumpulan sosial, mempengaruhi sikap, tingkah laku dan personaliti kita.

Persona ini, menurut Jung, adalah topeng. Dalam dunia lakonan dan teater, persona merujuk pada watak lakonan. Dalam dunia sebenar, persona adalah sikap yang nak tunjuk pada orang.

Dalam bahasa orang awam, kita panggil benda ini “tak menjadi diri sendiri” sebab nak ‘coup’ dengan sosial.

Setiap orang mempunyai banyak persona bergantung dengan berapa banyak interaksi yang kita hadapi sehari-hari dalam hidup.

Dengan keluarga, kita ada satu persona yang berbeza dengan berinteraksi dengan rakan sepejabat, rakan kasual dan rakan sekelab.

Menurut Jung, persona bukanlah diri kita yang sebenarnya. Ia adalah sebahagian kecil daripada personaliti hakiki diri kita. Ini yang kita panggil sebagai “diri sendiri”.

Menurut Jung, persona ini bagus untuk menjaga keharmonian sosial. Tetapi kalau kita terlalu tenggelam, kita takkan dapat bezakan antara “diri sendiri” dan “diri” yang dibentuk oleh sosial atau orang lain.

Nak jadi “diri sendiri” ini bukan senang tahu walaupun orang duk canang jadi diri sendiri bagai.

?

Menurut Jung, untuk mencapai personaliti hakiki diri kita, kita perlu hadapi bayang (shadow) kita sendiri. Menurut Jung, ‘shadow’ adalah personaliti kegelapan yang kita tak boleh nak terima.

‘Shadow’ adalah personaliti yang apabila kita tunjukkan dalam dunia sebenar, orang memberikan respon negatif terhadap personaliti tersebut.

Contohnya macam Perempuan yang ada personaliti maskulin (tomboi) sikit. Ia mungkin dapat respon negatif daripada sesetengah orang.

Personaliti yang tak disukai orang ini akan buatkan kita menjadi resah dan inferior bila kita tunjukkan pada orang. Kita akan mula membenci dengan diri sendiri. Tuntas, kita humban dan tenggelamkan personaliti ini dalam-dalam.

Kita tak boleh terima. Kemudian, personaliti inilah yang jadi ‘shadow’. ‘Shadow’ ini menurut Jung akan memberikan kesan negatif kepada emosi dan tingkah laku kita tanpa sedar.

Ia bukanlah hal yang baik.

Untuk menjadi diri sendiri, menurut Jung, haruslah kita manifestasikan ‘shadow’ ini dalam bentuk yang kita sedar. Kita harus menerima personaliti kegelapan ini.

Apabila kita sedar ‘shadow’ ini, kita boleh betulkan personaliti ini kalau betul personaliti ini betul-betul teruk. Kalau kita simpan dan tak endahkan. Ia memberikan kesan secara emosi dan fisiologinya.

Menjadi ‘diri sendiri’ menurut Jung bermula dengan menerima diri kita secara keseluruhannya, termasuklah personaliti ataupun sikap yang kita tak suka ataupun sikap yang orang lain pandang negatif.

Apabila ‘shadow’ dapat diterima dan dibetulkan, menurut Jung, ini merupakan satu kebangkitan baru. Barulah kita jumpa diri kita yang sebenarnya.

Konsep Persona Jung ini sering ditayangkan dalam siri anime Persona yang kini sudah ada 5 siri. Setiap watak akan hadapi ‘shadow’ masing-masing untuk mencapai penghakikian personaliti.


Kenapa Harga Berlian Mahal Sangat?

Bagi wanita, memiliki barang kemas seperti emas, perak, permata dan berlian adalah impian mereka sejak dari dalam perut lagi. Jadi tidak hairanlah barang kemas ini seringkali dijadikan sebagai hadiah atau pun pemberian untuk memikat hati sang belahan jiwa. Malah ada yang anggap kemampuan membeli barang kemas dengan banyak sebagai tanda financial freedom.

Masalahnya adalah harga barang kemas ini terlalu tinggi walaupun berlaku turun dan naik dalam pasaran. Jangan risau anda tidak akan pernah rugi memilikinya kerana boleh dijual semula ataupun digadai untuk mendapatkan wang. Tapi ada satu barang kemas iaitu berlian memang cukup mahal tetapi bila nak gadai, terus harga jatuh.

Persoalannya sekarang kenapa harga berlian mahal sangat dan adakah demo dok kena barey?

Semuanya bermula dengan permainan harga yang dimulakan oleh syarikat De Beers Mining Company. De Beers tahu bahawa Amerika Syarikat sangat terkenal dengan budaya pemberian cincin pertunangan sebagai simbolik lelaki melamar wanita. Di sinilah De Beers mengambil kesempatan di atas budaya masyarakat Amerika Syarikat dengan memainkan persepsi bahawa cincin pertunangan wajib diberikan dalam bentuk berlian.

Apa yang De Beers buat adalah dengan menggambarkan bahawa berlian merupakan lambang kemewahan. Caranya adalah De Beers telah merekrut selebriti-selebriti terkenal untuk memperagakan barang kemas berlian di dalam iklan mereka. Seperti yang diketahui, selebriti sememangnya miliki fanbase yang besar dan boleh mempengaruhi kehidupan kita. Jika selebriti pun sudah memakai berlian walaupun dalam iklan, marhaen seperti kita akan terus beranggap itu adalah berharga. Sejak itu semakin ramai lelaki yang membeli cincin berlian untuk dihadiahkan kepada sang belahan jiwa

Taktik itu berjaya tetapi masalah lain pula yang timbul iaitu lebihan berlian. Secara asasnya, kita semua faham apabila penawaran meningkat dan permintaan sedikit, maka harga akan turun. Sama juga seperti penawaran menurun dan permintaan tinggi, pasti harga sesebuah produk akan naik mencanak. Hal inilah yang berlaku kepada berlian.

Pada awalnya, berlian memang sangat sukar didapati dan secara tidak langsung harganya meningkat. Situasi itu berubah apabila De Beers bersama syarikat kecil yang lain telah menemui lombong berlian terbesar di Afrika Selatan. Lombong itu secara konsisten mampu membekalkan berlian dengan sangat banyak hingga menyebabkan harganya bakan turun mendadak.

Bagi mengelakkan perkara seumpama itu berlaku, De Beers dan syarikat lain telah bekerjasama untuk memastikan jumlah pengeluaran berlian tidak melebihi permintaan dalam masa setahun. Macam mana pula De Beers mendapatkan data bagi mengawal pengeluaran? Mudah sahaja, De Beers telah membuat kesimpulan berdasarkan purata majlis perkahwinan di Amerika Syarikat. Berbekalkan data itu, De Beers yang menguasai 90% dengan mudah mampu mengawal pengeluaran dan harga agar mereka tidak rugi.

Kepada anda di luar sana, berhenti bermimpi jika miliki impian untuk menghadiahkan cincin berlian kepada sang kekasih. Hal ini kerana sebaik sahaja anda melangkah keluar daripada kedai, harga cincin berlian untuk akan jatuh sekurang-kurangnya 50%. Nak jual balik ataupun gadai memang tak berbaloi. Penyelesaiannya beli sahaja emas kerana harganya kukuh biarpun ada turun dan naik.

Kalau masih ada marhaen yang beli berlian, anggap sahaja demo dok kena barey.

RUJUKAN:

Benson, T. (2015, September 13). Here’s why diamonds are so expensive. Business Insider. Dipetik daripada https://www.businessinsider.com/heres-why-diamonds-are-so-expensive-2015-9?IR=T


Sejarah Kelahiran Dan Kesenian Minuman Matcha

Matcha menjadi salah satu minuman yang paling dikenali saat ini di seluruh dunia. Kandungan dan rasanya yang unik membuatkan bahan ini menjadi tarikan pengelola kedai makanan mahupun cafe menjadikan ia sebagai salah satu menu yang terbaru dalam hidangan mereka. Matcha dihidangkan dalam bentuk minuman dingin yang dicampur susu atau air biasa. Bahannya juga dicampurkan dalam masakan seperti dalam pembuatan mochi dan mee Soba. Kandungan nutrisinya dengan kadar kafein dan theanine yang stabil membuatkan pemakan atau peminumnya berasa tenang fikirannya.

Tapi tahukah anda minuman yang dikatakan hipster ini merupakan salah satu minuman yang berasal dari 4,000 tahun yang lalu bermula dari tanah Shogun? Marilah kita semak sejarah secawan minuman yang berkhasiat dan ‘legend’ ini.

SEJARAH SEBUAH KARYA SENI MINUMAN TEH

• Sejarahnya bermula dari tanah Jepun yang di mana dua orang pendeta Buddha membawa pulang biji benih atau baka pokok teh hijau dari tanah selatan China ke Kyoto pada tahun 805 SM.

Dua orang pendeta Buddha yang dimaksudkan ini ialah Saicho (767-822 SM) dan Kukai (774-835 SM) yang mengembara ke tanah China untuk mempelajari agama Buddha di sana. Sepulangnya mereka ke Jepun, mereka memperkenalkan minuman teh hijau pada penguasa Jepun.

Di Jepun pada saat itu, adat minum teh hanya dikhususkan kepada golongan bangsawan dan rakyat belum sempat merasainya.

• Myōan Eisai yang belajar agama Buddha selama 4 tahun di wilayah Anhui, China telah pulang ke negara asalnya, Jepun. Beliau membawa beberapa uncang biji benih/anak pokok teh hijau yang didapatinya dari pergunungan Huanshan, China.

• Sekitar tahun 1191 M, sesampainya di Jepun, beliau menanam biji benih/anak pokok ini di sekitar kuil Daitokuji di wilayah Kyoto.

Legenda mengatakan, Eisai menanam benih ini di sebuah kebun Ishigamibo di Seburiyama, Hizen.

• Selain memperkenalkan fahaman Zen Buddha pada masyarakat Jepun, Eisai juga menemui suatu cara baharu dalam menghirup minuman teh hijau. Beliau membakar daun teh hijau dan mengisarnya menggunakan batu penggiling tradisional.

(Pendapat lain mengatakan, Eisai mengaplikasikan kaedah membuat Matcha daripada pendeta Buddha yang berada di China. Walaupun kaedah membuat Matcha dikatakan berasal daripada China, tetapi Matcha keluaran Jepun merupakan yang terbaik di dunia).

• Hasilnya, daun teh hijau yang telah dihancurkan ini menjadi serbuk dan dengan itu ianya dikenali sebagai Matcha. Dalam bahasa Jepun, Cha bermaksud teh dan Ma bermaksud serbuk.

Selain dalam bahasa Jepun, Matcha juga mendapat nama lain, iaitu:

1. China : Môcha.
2 Korea : Malcha atau Garucha.

• Dengan perkembangan fahaman Zen dan kelahiran kaedah Matcha, maka kedua ini tidak dapat dipisahkan sehingga upacara minum Matcha menjadi salah satu adat wajib bagi penganut fahaman Buddha Zen.

• Upacara minum Matcha bukan sekadar hanya duduk minum sahaja melainkan ianya mempunyai kaitan sejarah penemunya dan Matcha juga melambangkan kecantikan dalam bentuk yang sederhana dan sesuatu yang luar biasa dalam bentuk yang biasa.

• Tujuan utama meminum Matcha dalam upacara ini adalah untuk memfokuskan minda, menstabilkan mental, mengawal kesabaran dan si peminum dapat meletakkan kondisinya dalam keadaan meditasi yang tinggi tanpa gangguan. Selalunya Matcha dihidangkan pada waktu pagi kerana ianya memudahkan para pendeta untuk bermeditasi pada waktu tengahari.

Upacara minum Matcha bukan terhad kepada para pendeta sahaja, bahkan ianya mendapat sambutan di kalangan Shogun. Para samurai akan duduk minum minuman ini sebelum turun berperang kerana khasiatnya yang berkelebihan dalam menenangkan jiwa dan pemikiran serta memberikan tenaga yang secukupnya untuk bertempur dalam jangka waktu yang lama di medan perang.

• Eisai juga menulis sebuah buku bertajuk Kissa Yōjōki (Teh Baik Untuk Kesihatan). Di dalam buku ini Eisai mengesahkan bahawasanya daun teh hijau adalah suatu herba semulajadi yang dapat membuang segala penyakit sehingga Eisai memberikan gelaran pada daun teh hijau sebagai: ‘Elixir of the Immortals’.

PROSES MEMBUAT MATCHA DARI LADANG.

Sebelum digiling menjadi serbuk, matcha melalui beberapa proses dari ladang sehinggalah ke kilang. Dalam bab ini akan menjelaskan secara ringkas bagaimana proses membuat serbuk matcha.

1. Sebelum daun teh hijau dipetik, pokok teh hijau jenis Camelia Sinensis dilindungi daripada sinaran matahari selama 3 minggu.

Proses ini dilakukan untuk menukarkan warna daun teh hijau yang cerah menjadi hijau gelap. Ini disebabkan kandungan chlorophyll yang bertanggungjawab menukarkan warna daun teh hijau, secara tidak langsung juga meningkatkan kandungan amino asid di dalam daun. Kandungan yang disebut Theanine ini sangat diperlukan di dalam pembuatan Matcha kerana bahan ini dapat menenangkan jiwa atau fikiran si peminumnya.

(Pada hari ini, pokok teh hijau dilitupi oleh khemah TANA daripada sinaran matahari).

2. Setelah daun teh hijau bertukar warna, maka ianya akan dipetik langsung dengan tangan. Selalunya pucuk daun yang teratas disenaraikan sebagai gred tinggi dan pucuk daun yang dibawah pokok dikategorikan sebagai gred yang rendah.

3. Daun teh hijau yang dipetik akan melalui beberapa proses dan daun teh hijau juga dibahagikan kepada dua pemprosesan, iaitu Sencha dan Tencha.

a. Daun teh hijau yang tidak akan dikeringkan dan digiling sebaliknya ianya terus diproses menjadi serbuk teh adalah Sencha. Daun jenis Sencha dijadikan Gyokuro (Jade Dew), iaitu salah satu daun teh yang berkualiti tinggi.

b. Daun teh hijau yang melalui proses pengeringan dan penggilingan dikenali sebagai Sencha. Daun Sencha ini akan digiling menggunakan batu penggiling untuk diperhalusi menjadi serbuk yang dikenali sebagai Matcha.

4. Dalam proses penggilingan ini, diperlukan tempoh selama satu jam untuk mendapatkan hanya 30-40 gram Matcha.

Proses penggilingan ini haruslah perlahan. Jika batu penggiling kepanasan maka rasa asli daun teh hijau akan hilang dan secara langsung kualitinya menjadi rendah.

(Walaupun sekarang banyak kilang di Jepun menggunakan mesin penggiling automatik, kaedah penggilingan ini tetap diutamakan).

Seperti yang kita baca di bab sebelumnya, pucuk daun teh hijau teratas mempunyai gred yang lebih tinggi daripada pucuk daun yang dibawah pokok. Jadinya, di sini akan disenaraikan beberapa gred serbuk Matcha.

1. Gred untuk upacara.

Gred untuk tingkatan ini selalunya menggunakan serbuk Matcha yang berkualiti tinggi dan mahal. Pendeta Zen yang menjalankan upacara minum teh selalunya menggunapakai daun jenis gred tinggi untuk membuat serbuk Matcha. Daun teh hijau gred ini akan digiling menggunakan kaedah tradisional. Batu penggiling yang diperbuat dari batu granit selalunya digunakan dalam proses ini.

2. Gred Premium.

Kualiti serbuk Matcha dalam gred ini adalah tinggi dan harganya amat mahal. Selalunya serbuk gred ini memiliki kandungan nutrisi yang tinggi kerana ianya dipetik dari pucuk daun yang teratas. Matcha gred ini sesuai untuk peminat minuman matcha.

(Perbezaan rasa Matcha untuk Upacara dan Premium adalah dari segi kemanisan dan rasa umami-nya).

3. Gred Masakan.

Matcha gred ini selalunya dihasilkan daripada pucuk daun teh hijau yang paling bawah. Serbuk ini sesuai dijadikan sebagai bahan dalam masakan kerana harganya yang murah. Tetapi sayang, serbuk gred ini tidak mempunyai khasiat yang tinggi seperti gred Upacara dan Premium.

ALATAN UNTUK MENYEDIAKAN MINUMAN MATCHA

1. Chawan.

Mangkuk untuk menyediakan minuman matcha. Diperkirakan luasnya cukup untuk mengaduk matcha sekitar 120 ml.

2. Chasen.

Pengaduk buluh yang fungsinya untuk mengaduk serbuk matcha dengan air sehingga menimbulkan buih-buih yang kecil di permukaan minuman matcha.

3. Chasaku.

Fungsinya sebagai sudu untuk mengukur kuantiti serbuk matcha yang ingin dimasukkan ke dalam chawan.

4. Natsume.

Bekas penyimpan serbuk matcha.

5. Chakin.

Sepotong kain kecil yang fungsinya digunakan untuk membersih alatan-alatan di atas sebelum menggunakannya.

Selalunya kain ini dipakai ketika upacara minum teh.

CARA MENYEDIAKAN MINUMAN MATCHA TRADISIONAL.

1. Serbuk matcha diambil dari natsume dengan menggunakan chasaku.

Pada waktu ini, kuantiti serbuk matcha ditentukan sama ada ingin membuat matcha nipis atau tebal.

2. Penapis diletakkan di atas chawan dan serbuk matcha dimasukkan ke dalam penapis. Penapis ini berfungsi untuk menghaluskan lagi halusan serbuk matcha ke dalam chawan.

3. Setelah serbuk matcha dihaluskan menggunakan penapis tadi, maka halusan matcha yang baru akan berada di dalam chawan.

4. Ambil air panas (yang tidak mendidih) lalu dituang ke dalam chawan.

Suhu air panas sekitar 70-85°c bersamaan 158-185°F.

5. Adunan serbuk matcha dan air panas diaduk menggunakan chasen dengan laju mengikut cara kacauan ‘MW’ atau ‘zig-zag’.

6. Setelah dipastikan tiada sisa serbuk matcha yang tertinggal dasar chawan mahupun di sekitar chawan maka disarankan untuk mengaduk adunan matcha ini dengan perlahan.

7. Adukan yang perlahan ini akan menimbulkan buih-buih halus di permukaan air matcha.

8. Minuman matcha siap dihidangkan.

DUA CARA UNTUK MENYEDIAKAN MINUMAN MATCHA.

Sebenarnya ada dua cara untuk menyediakan minuman ini dan diantara kedua ini ada perbezaan yang tidak ketara. Ianya cuma diukur kandungan serbuk dan airnya.

1. Usucha.

Ianya juga dikenali sebagai teh nipis atau ringan. Selalunya hidangan matcha jenis ini disediakan di restoran ataupun cafe. Rasa Usucha lebih lembut, ringan dan pahit. Serbuk matcha sebegini selalunya diambil dari matcha yang berkualiti rendah.

Untuk membuat Usucha diperlukan sebanyak 1.75 gram serbuk matcha (setengah sudu chasaku) dan diaduk dengan sekitar 75 ml air panas untuk setiap hidangan. Usucha diaduk dengan laju menggunakan chasen untuk menghasilkan buih-buih yang kecil di permukaan matcha.

Adukannya haruslah MW atau Zig-zag.

Dinamakan juga teh tebal kerana kepekatannya menyamai kelikatan madu lebah. Hidangan jenis ini selalunya disediakan di dalam upacara minum teh di Jepun. Serbuk matcha yang digunakan di dalam proses pembuatan Koicha selalunya diambil dari daun teh hijau yang berkualiti tinggi dan mahal. Daun teh hijau ini dipetik daripada pokok teh yang berusia 30 tahun lebih.

Cara membuat Koicha diperlukan 3.75 gram yang menyamai satu sudu chasaku. Seterusnya matcha ini diadun dengan 40 ml air panas. Diaduk kedua adunan ini dengan perlahan sehingga ianya menjadi sepekat madu lebah. Diaduk memutar melawan arah jam.

Dalam proses membuat Koicha, buih-buih halus tidak akan terhasil. Rasa Koicha lebih pekat dan manis.

UPACARA MINUM TEH.

• Upacara ini mengandungi kesenian mempersembahkan dan penyediaan minuman Matcha.

Seni yang ini dipanggil sebagai Temae.

• Di Jepun, upacara minum teh dikenali sebagai Chanoyu atau Sadō dan Chado.

Upacara minum teh ini dikategorikan kepada dua bahagian iaitu:

1. Chakai.

Chakai adalah upacara minum teh tidak rasmi. Selalunya hidangan matcha atau teh pada waktu ini disediakan kepada tetamu. Matcha jenis Usuchu dihidangkan dengan makanan ringan tradisional Jepun iaitu Wagashi kepada tetamu.

2. Chaji.

Upacara rasmi yang mengikut adat yang telah ditetapkan. Dalam upacara ini, ianya disertai dengan hidangan makan malam Kaiseki dan Wagashi. Minuman matcha jenis Koichi dan Usucha dihidangkan juga. Upacara rasmi sebegini selalunya mengambil masa selama 4 jam untuk diselesaikan.

Sumber Rujukan:

1. The Matcha Miracle: Boost Energy, Focus and Health with Green Tea Powder. Penulis: Anna V. Zulaica, Mariza Snyder dan Lauren Clum.

2. The Book of Matcha: A Superhero Tea †“ What It Is, How to Drink It, Recipes …
Penulis: Louise Cheadle dan Nick Kilby.

3. The Story of Tea oleh Mary Lou Heiss.

4. The The Industry oleh Nick Hall.

– TAMAT –


Kerajaan Mitani: Empayar Purba Yang Dilupakan

Mitanni merupakan sebuah empayar yang wujud pada kurun ke-16 hingga kurun ke-13 SM. Wilayah empayar ini merangkumi tanah Hurrian. Secara khusus, ia terletak di lembangan utara Tigris-Furat dan pada peta moden, bolehlah dikatakan bahawa lokasinya sejajar dengan utara Iraq, Syria dan tenggara Turki moden. Pada kemuncak kuasanya, wilayah yang dinaungi oleh Mitanni terbentang hingga ke pantai Mediterranean di sempadan baratnya dan memasuki Assyria-Mesopotamia di sempadan tenggaranya.

Kekuatan dan pengaruh Mitanni amat besar hinggakan pada suatu ketika, ia menjadi sebahagian daripada ‘Kuasa Besar’ bersama Mesir, Assyria, Babylonia dan Kerajaan Hatti. Namun pada hari ini, empayar tersebut luput dari memori dan hanya diingati tidak lebih dari sekadar sebuah nama dan suatu hipotesis arkeologi-lingustik. Namanya juga tidak lagi menyapa telinga kebanyakan daripada kita pada hari ini, sekaligus menjadikannya sebuah empayar purba yang dilupakan.

KEBANGKITAN KUASA MITANNI

Diandaikan bahawa kebangkitan kuasa Mitanni berlaku pada era kejatuhan Empayar Babylon Lama. Keruduman yang dialami oleh empayar agung itu membuka peluang buat Mitanni untuk meluaskan sempadannya. Ada juga sejarahwan yang berpendapat s*rangan bangsa Het (Hittite) ke atas Alep (Aleppo) dan penj*rahan ke atas Babylon mendorong kepada kemunculan negara-negara baru di rantau itu, antaranya termasuklah Mitanni. Walau apapun, tidak banyak yang dapat kita ketahui perihal raja-raja awal mereka.

Hal ini kerana kebanyakan jejak budaya dan rekod sejarah Mitanni dihapuskan oleh bangsa Assyria. Namun, berkat interaksi Mitanni dengan kuasa-kuasa lain yang sezaman dengannya, maka nama para penguasa awal Mitanni terpelihara dalam rekod-rekod mereka.

KONFLIK DENGAN MESIR

Sekitar penghujung kurun ke-16SM, Mitanni (yang pada masa itu diperintah oleh Parattarna) menguasai Alep, sebuah kota penting di Syria yang terletak di tengah-tengah antara Laut Mediterranean dan Sungai Furat. Kehadiran Mitanni di Syria ini tentunya menggamit konflik dengan satu lagi adikuasa purba, iaitu Mesir.

Hal ini kerana firaun-firaunnya, terutama Thutmose III juga memasang hajat untuk menguasai rantau berkenaan. Justeru pada pertengahan kurun ke-15SM (mungkin 1457SM), Mitanni diheret ke kancah Pertempuran Megiddo. Dalam pert*mpuran ini, Mitanni menumpahkan sokongan kepada raja Kadesh. Namun, mereka ditewaskan oleh pasukan tentera yang dipimpin oleh Thutmose III.

Kemenangan Thutmose di Megiddo membolehkan pasukan Mesir menyerang sempadan barat Mitanni. Sebaik sahaja kemaraan mereka sampai ke Furat, pasukan Mesir membina kapal-kapal p*rang dan menjarah bandar-bandar milik Mitanni yang ada di tebing Sungai, seperti Carchemish dan Emar.

Walaupun perluasan kuasa Mitanni ke Syria terhenti buat beberapa tempoh, pasukan Mesir tidak berupaya mendominasi wilayah pedalaman Syria. Kempen ketenteraan Thutmose juga tidak membuahkan hasil yang kekal, terutama apabila Mitanni tetap melebarkan kuasanya di timur.

PERSEKUTUAN ANTARA SHAUSHTATAR DAN THUTMOSE IV

Menjelang lewat kurun ke-15SM, Shaushtatar si raja Mitanni menjarah ibu kota Assyria di Assur dan memalukan warganya dengan mengambil gerbang-gerbang kuil masyhur di sana lalu dihantar ke Wassukanni, ibu kota Mitanni. Tidak lama selepas itu, hubungan mesra dijalinkan oleh penguasa Mitanni dengan Mesir. Suatu bentuk persekutuan dibentuk antara Artatama I (pengganti Shaushtatar) dan firaun Thutmose IV (cucu Thutmose III).

SURAT-SURAT AMARNA

Pada pertengahan kurun ke-14SM, Mitanni mencapai kemuncak kuasanya. Hubungan baik dengan Mesir juga terus dikekalkan. Kesan perhubungan ini dapat dilihat menerusi salah sebuah Surat Amarna yang dihantar dari raja Mitanni kepada firaun Mesir. Misalnya dalam EA 17, kita dapat menyaksikan bagaimana Tushratta si raja Mitanni mengahwinkan puterinya, Tadu-Heba (juga disebut sebagai Tadukhipa) dengan Amenhotep III.

Selepas Amenhotep mangkat, Tadu-Heba dikahwinkan pula dengan puteranya, Amenhotep IV yang lebih dikenali sebagai Akhenaten. Keadaan ini menggamit sebilangan sejarahwan mengandaikan bahawa Tadu-Heba dan Nefertiti adalah individu yang sama.

TAMATNYA RIWAYAT KERAJAAN MITANNI

Hubungan mesra antara dua kuasa itu tidak kekal lama. Mitanni dan Mesir mula merenggang apabila berlaku pergelutan kuasa di Mitanni di zaman Tushratta. Dalam konflik politik yang berlangsung ini, Tushratta didokong oleh Mesir, manakala seterunya, iaitu Artatama II (kerabat kepada Shuttarna si raja lama) pula meraih sokongan bangsa Het (Hittite). Dengan bantuan Mesir, Tushratta menjangka dapat meraih kemenangan mudah.

Namun, warga Mesir mengakui kekuasaan yang dimiliki oleh bangsa Het justeru memutuskan untuk menggugurkan sokongan mereka. Keputusan ini secara efektif membenarkan Suppiluliuma si raja Het untuk melakukan sewenang-wenangnya ke atas Mitanni tanpa perlu khuatir dengan reaksi balas Mesir.

Maka, pasukan tentera Het pun menggempur dan menjarah Wassukani, manakala Tushratta pula dib*nuh oleh puteranya sendiri. Bangsa Het mengangkat Artatama II sebagai raja bawahan mereka (vassal) dan memerintah Mitanni sehingga ia tumbang ke tangan Assyria.

RUJUKAN:

Wu Mingren. (5 Januari 2016). A Forgotten Empire: The Ancient Kingdom of Mitanni. Ancient Origins. https://www.ancient-origins.net/ancient-places-asia/forgotten-empire-ancient-kingdom-mitanni-005103


Pertempuran Sepanjang Kempen Rad ar-Riddah (Penundukkan Golongan Murtad)

Pada tahun kesembilan Hijrah, atau setahun selepas Pembukaan Mekah, atau 2 tahun selepas Perjanjian Hudaibiyyah, banyak kabilah Arab menghantar delegasi kepada Rasulullah SAW, menyatakan keislaman. Atas sebab itu, tahun tersebut dipanggil sebagai Tahun Delegasi. Pada tahun sama, Rasulullah SAW melancarkan ekspedisi ke Tabuk (juga Daumatul Jandal), iaitu pada bulan Rejab. Setahun kemudian, Haji Perpisahan atau Hajjatul Wada’ pula berlangsung.

Pada masa-masa akhir tahun 10 H, golongan yang bakal murtad mula menunjukkan belangnya. Sebagai contoh, Musaylamah mengutus ‘Ubadah ibn Harith untuk menghantar surat mendakwa perkongsian kenabian kepada Nabi Muhammad. Di Yaman pula, Abhalah Aswad al-Ansi mula bergiat seawal bulan Dzul Hijjah lagi, dan pembunuhannya pada malam 6 Rabiul Awal 11 H sempat dinyatakan oleh Rasulullah SAW; “Fairuz menang!”, melalui perantaraan maklumat Malaikat Jibril (makluman secara perutusan manusia tiba di Madinah selepas Khalifah as-Siddiq menghantar rejimen Sayyidina ‘Usamah ibn Zaid ke Balqa dan sebelum Pertempuran Dzil Qashah).

Namun, kewafatan Rasulullah SAW pada 12 Rabiul Awal 11 H mengubah keadaan di Tanah Arab. Selain Madinah dan sekitar, serta Mekah dan Taif, boleh dikatakan seluruh Arab dilanda kemurtadan, walaupun, dicelah-celah keramaian Murtadin, terdapat juga Muslim yang masih teguh dalam Islam. Episod penderitaan Muslim seperti di Mekah, kini berulang, cuma kali ini di pelbagai kawasan yang berbeza. Walau apapun, Khalifah as-Siddiq yang dibaiat bagi menyandang kepimpinan, pantas mencatur gerakan bagi menangani keadaan ini. Berikut adalah huraian ringkas mengenai [antara] pertempuran yang berlaku sepanjang kempen penundukkan golongan murtad (Kempen Rad ar-Riddah):

Penguasaan Aswad di Yaman (Dzul Hijjah 10 H – Rabiul Awal 11 H)

Mengaku sebagai nabi pada akhir 10 H, Aswad al-‘Ansi mendapat sokongan suku kabilah al-‘Ansi, kabilah Mathiij, Zubayd, Awad dan Masliyah. Selepas dijemput oleh Bani Harith ibn Ka’ab, Aswad berkem di Najran. Di sana, Aswad mengusir wazir lantikan Rasulullah SAW seperti S. Farwah ibn Missik dan S. ‘Amru ibn Hazm. Selepas meraih khidmat Qays ibn Maksyuh dan ‘Amru ibn Ma’dikarab, Aswad bergerak ke Sana’a bersama 700 kavalri. S. Shahr ibn Bazan, wazir kota itu, keluar memintas namun tewas. Aswad menyebar kemurtadan. Merespon hal ini, Muslimin bertindak secara sembunyi. Rasulullah mengarahkan Muslimin dan pembesar-pembesar Yaman yang masih Muslim untuk bertindak, berkumpul dan bersiaga. Kemuncaknya, balu Shahr iaitu Azad al-Farisiyyah yang diperisteri Aswad, berkolaborasi dengan Fairuz ad-Dailami. Aswad al-‘Ansi berjaya dibunuh-curi (assasinate) di rumahnya, pada malam 6 Rabiul Awal 11 H.

Ekspedisi ‘Usamah ibn Zaid (Rabiul Akhir – Jamadil Awal 11 H)
Walaupun dah dinaungi dengan kunjungan Rasulullah 2 tahun lepas, kawasan Tabuk dan Daumatul Jandal menerima impak berada dekat dengan Rom. Kabilah Quza’ah dan Kalb juga membuat onar. Untuk itu, serta demi membalas peristiwa di Mu’tah, S. ‘Usamah ibn Zaid dihantar bersama ketumbukan Mujahidin ke Balqa’. Walaupun tidak sepenuhnya ditundukkan, S. ‘Usamah ibn Zaid berjaya menyelesaikan misinya dalam masa tidak lebih 40 hari.

Pertempuran Dzi Husan – Dzil Qashah (Rabiul Akhir – Jamadil Akhir 11 H)
Melihat kekosongan Madinah rentetan penghantaran rejimen S. ‘Usamah, Murtadin yang berkumpul di Dzil Qashah mula bertindak. Sebahagian besar mereka berangkat dan berkem di Dzi Husan dan sebahagian dari sebahagian itu menghampiri Madinah. Tulayhah ibn Khuwaylid turut membantu dengan menghantar rejimen di bawah Hibal. Khalifah mengarahkan komander di pos-pos militari seperti S. Zubayr ibn al-‘Awwam, S. ‘Ali ibn Abi Talib dan lain-lain untuk menyerang. Murtadin yang mendekati itu digiring kembali ke Dzi Husan.

Keesokan hari, Khalifah memimpin Mujahidin menuju kem Dzi Husan, namun dikejutkan oleh helah Hibal dalam perjalanan, memaksanya kembali ke Madinah. Murtadin dari Dzi Husan dan Dzil Qashah pun bergerak menghampiri Madinah. Sebelum sempat mereka bersedia, Khalifah memimpin serangan malam, memukul musuh berundur ke Dzil Qashah. Serangan berterusan, hingga Dzil Qashah dikuasai. S. Talhah ibn ‘Ubaydillah kemudian dihantar bersama rejimen kecil untuk mengejar musuh. Khalifah kembali ke Madinah dan sebahagian besar Mujahidin ditinggalkan di Dzil Qashah di bawah pimpinan S. Nu’man ibn Muqarrin.

Pertempuran Abraq (Jamadil Awal 11 H)
Sekembalinya ketumbukan S. ‘Usamah ibn Zaid, Khalifah mengarahkan mereka berehat sambil beliau keluar ke Dzil Qashah, mengambil tentera di situ. Dari sana, mereka menuju Abraq. Murtadin di Abraq yang disertai pelarian dari Dzil Qashah telah pun bersedia. Namun, elemen tewas telah pun tersebar di barisan mereka. Berikan tentangan pada awal, Murtadin akhirnya tewas. Ada yang lari ke Buzakha, ada yang bertempiaran di serata Abraq dan ada yang kembali kepada Islam.

Pertempuran Buzakha (Jamadil Akhir 11 H)
Berangkat bersama 4000 Mujahidin dari Dzil Qashah, gerakan S. Khalid al-Walid ke Pergunungan Aja dan Jadilah berhasil menambah kekuatan seramai 1500 lagi, hasil bantuan S. ‘Adi ibn Hatim. Dua utusan [S. Tsabit ibn Aqram dan S. ‘Ukasyah ibn Mihsan] yang dihantar menemui syahid, maka S. Khalid pun mendepani Tulayhah di Buzakha.

Tulayhah meletakkan 700 tentera Bani Fazarah sebagai penggempur utama di samping tentera-tenteranya sendiri, dan ‘Uyainah ibn Hishn dilantik sebagai Komander-Medan. Sebelum itu, usaha S. ‘Adi ibn Hatim turut membuatkan ahli kabilah Tayy di Buzakha untuk tidak terlibat dalam pertempuran. Pertempuran berlangsung, dan tentangan kuat diberikan tentera Bani Fazarah, namun tidak lama. Menyedari temberang Tulayhah, ‘Uyainah yang diasak keras berundur bersama ahli kabilahnya dan sebahagian Bani Asad. Walaupun tewas, Tulayhah sempat melarikan diri bersama beberapa Murtadin yang terselamat, mendiami kawasan Bani Kalb.

Mengejar ke Ghamrah (Jamadil Akhir 11 H)
Sejurus Pertempuran Buzakha berakhir, S. Khalid al-Walid menghantar beberapa skuadron kavalri untuk mengejar musuh yang lari dan menundukkan suku-suku kabilah di kawasan sekitar. Murtadin yang dihambat di Ruman menyerah tanpa melawan. S. Khalid al-Walid sendiri mengetuai pengejaran ke atas ‘Uyainah ibn Hishn. Mereka dihambat di Ghamrah. Pertempuran berlaku dan beberapa Murtadin dibunuh sementara yang lain melarikan diri. ‘Uyainah sendiri tertangkap dan dibawa ke Madinah.

Pertempuran Naqra (Jamadil Akhir – Rejab 11 H)
Usai di Ghamrah, S. Khalid al-Walid mengumpulkan ketumbukannya dan mara ke Naqra, di mana sekumpulan Bani Sulaym pimpinan ‘Amru ibn ‘Abdul Uzza [Abu Shajra] berkumpul. Pertempuran berlangsung sengit, namun Murtadin tetap tewas. Abu Shajra sendiri tertangkap dan dihantar ke Madinah. Berakhir pertempuran, S. Khalid al-Walid kembali ke Buzakha dan menerima pertaubatan banyak kabilah. Dalam tempoh 3 minggu di Buzakha itu juga, beliau menghukum-qisas Murtadin yang telah membunuh Muslim.

Pertempuran Zhafar (Akhir Rejab 11 H)
Ramai pengikut Tulayhah yang tewas di Buzakha bergabung dengan Salma Umm Ziml bint Malik di Zhafar. S. Khalid al-Walid pun membawa angkatannya ke sana, mendepani Salma yang dah pun bersedia. Kedua-dua sayap Salma berjaya ditekan, namun, keadaan di barisan tengah masih neutral. S. Khalid lantas membentuk sebuah unit gempur, menembusi 100 pengawal peribadi Salma. Tidak lama, Salma dan unta-mulianya terbunuh, membawa kepada ketewasan Murtadin.

Menghukum al-Faja’ah (Jamadil Akhir / Rejab 11 H)
‘Iyas ibn ‘Abdi Yalail as-Sulaymi bertemu Khalifah, meminta dibekali senjata dan tentera konon untuk bantu Kempen Rad ar-Riddah. Diperkenan, ‘Iyas malah bertingkah seperti bandit gurun pasir. Setiap orang yang dijumpainya menjadi mangsa penjarahannya. Aktivitinya itu berleluasa di timur Mekah dan Madinah. S. Turaifah ibn Hajiz dihantar oleh Khalifah untuk menangkapnya. ‘Iyas kemudian dihukum bakar hidup-hidup di Baqi’.

Pertempuran Nibbaj (?? Rabiul Akhir – Rejab 11 H)
Bersama para pengikut dari Bani Taghlib di Iraq, Sajah bint Harits memasuki kawasan Bani Tamim, berkem di al-Hazn. Berkat keturunan ayahnya, Sajah menerima sokongan ramai, terutama dari suku-kabilah Yarbu’i. Selepas menjamin keselamatan masyarakat itu, Sajah menerima khidmat Qays ibn Maksyuh. Atas cadangannya, Sajah menyerang Nibbaj, mendepani Bani Rubbab, namun tewas. Sajah lantas bawa diri ke Yamamah, bersekutu dengan Musaylamah sebelum tidak lama kembali ke Iraq.

Ekspedisi ke Buthah (Akhir Rejab – Sya’ban 11 H)
Selepas S. Khalid al-Walid menjelaskan keterdedahan situasi di Bani Tamim, Ansar yang awalnya enggan, kini menyusuli S. Khalid al-Walid menuju Buthah. Di sana, S. Khalid al-Walid menghantar skuadron-skuadron ke serata Buthah. Murtadin di sana, yang dah pun disuruh oleh Malik ibn Nuwayrah untuk menyerah, kembali kepada Islam. Skuadron S. Dirar ibn al-Azwar pula menangkap Malik dan isterinya, serta beberapa ahli Yarbu’i. Malik lantas dihukum bunuh.

Serangan Ikrimah (Akhir Rejab 11 H)
Mendengar rentetan kejayaan S. Khalid al-Walid yang kini berada di Buthah, S. Ikrimah ibn Abi Jahal yang selama ini berjaya mengawal pergerakan Musaylamah, bertindak menyerang nabi palsu yang berkekuatan  40 000 orang itu. Ketika itu, S. Syurahbil ibn Hasanah sedang menuju kepadanya. Akibatnya, S. Ikrimah tewas, langsung diarah ke Oman. S. Syurahbil pula berhenti sedikit jauh dari kem S. Ikrimah, menanti arahan selanjutnya.

Pertempuran Yamamah (Sya’ban – Syawal 11 H)
Majja’ah ibn Murarah dan 40 kavalrinya ditangkap oleh S. Syurahbil dalam perjalanan pulang dari Bani Tamim, tepatnya ketika berehat di Tsaniyatul Yamamah. Berkem bertentangan dengan Jubailah, S. Khalid terlebih dahulu memanfaatkan orang dalam. S. Tsumamah ibn Utsal dan lain-lain melemahkan moral Murtadin sebelum bergabung menjadikan S. Khalid kini mempunyai 13 000 orang tentera. Mendepani 40 000 Murtadin, Mujahidin ditekan teruk, hingga S. Umm Tamim [isteri S. Khalid] turut terancam, namun diselamatkan oleh Majja’ah.

Semangat kabilah yang mulanya diketepi, kini dikembalikan. Mujahidin melakukan serangan balas ketika Murtadin sibuk menjarah kem Muslimin. Ar-Rajjal ibn Anfawah; komander sayap kiri dibunuh oleh komander sayap kanan Muslim, iaitu S. Zaid ibn al-Khattab, saudara S. ‘Umar al-Khattab. Atas gerakan Muhakim ibn Tufail, 7000 Murtadin berjaya berundur ke Kebun, sebelum komander sayap kanan itu sendiri dipanah mati oleh S. ‘Abdurrahman ibn Abu Bakar as-Siddiq. Lama mengepung, S. Barra’ ibn Malik melontar diri bagi membuka gerbang. Mujahidin merempuh masuk, membunuh kesemua Murtadin dalam itu. S. Wahsyi ibn Harb pula berjaya menombak perut Musaylamah, sebelum dihabiskan oleh S. Abu Dujanah Simak ibn Kharasyah.

Penundukkan Yamamah (Syawal – Akhir Dzul Qaedah 11 H)
S. Khalid al-Walid membawa ketumbukannya ke kubu Yamamah. Majja’ah dihantar untuk memujuk masyarakatnya menyerah. Sebaliknya berlaku, Majja’ah menjalankan helah, menyuruh semua wanita memakai baju besi dan berdiri di atas tembok. S. Khalid al-Walid lantas menandatangani perjanjian damai, menyedari kelelahan tenteranya yang tidak memungkinkan sebarang pertempuran. Beralih dari kubu, Khalid memberi rehat kepada Mujahidin. Kemudian, skuadron-skuadron dihantar untuk menyapu bersih Murtadin-Murtadin yang bertebaran di serata Yamamah.

Menundukkan Wilayah Perbatasan (?? Jamadil Akhir – Syawal 11 H)
Kabilah Quza’ah dan Kalb di sekitar Tabuk dan Daumatul Jandal kembali membuat onar. Bekas wazir di Oman, S. ‘Amru al-‘As dipindahkan tugas ke sana untuk mengamankan keadaan. Namun, beliau hadapi kesukaran dengan kekuatannya yang kecil. Untuk itu, S. Syurahbil ibn Hasanah digerakkan ke sana sejurus selesai Pertempuran Yamamah. Wilayah itu pun berjaya dikawal.

Mengamankan Oman (Syawal – Akhir Ramadhan 11 H)
Laqiet ibn Malik mengaku sebagai nabi dan meraih ramai pengikut. Lantas, dia menewaskan dua putera Julanda; Jaffar dan Abbad, memaksa mereka berkem di Suhar. Menerima laporan, Khalifah menghantar dua buah rejimen pimpinan S. ‘Arfajah ibn Hartsamah dan S. Hudzaifah ibn Mihsan. 4 buah rejimen Mujahidin termasuk pimpinan S. Ikrimah ibn Abi Jahal itu bergabung, mendepani Laqiet di Daba. Mujahidin hampir sahaja berundur akibat diasak teruk, sebelum Bani Najiyah, Judaith dan Abdul Qays datang membantu. Laqiet terbunuh bersama lebih kurang 10 000 pengikutnya.

Kempen di Mahrah (Syawal 11 H)
Dua pemimpin Murtadin bertelagah rebutkan tampuk hierarki. Akibatnya, Musabbah membawa majoriti Murtadin berkem di Jairut. S. Ikrimah ibn Abi Jahal tiba bersama lebih 700 kavalri, lantas menyerukan Islam. Syikhrit dan pengikutnya yang sedikit itu bergabung dengannya. Pertempuran meletus, dimenangi Mujahidin. Musabbah terbunuh. S. Ikrimah kekal di Mahrah, menyeru Islam ke serata tempat. Hasilnya, seluruh masyarakat kembali kepada Islam.

Kempen di Bahrain (Syawal – Dzul Qaedah 11 H)
Juwatsan dikepung teruk oleh Murtadin hingga tiada makanan dapat masuk. Mereka terselamat apabila S. A’la ibn Hadhrami tiba bersama S. Tsumamah ibn Utsal. Bergabung dengan kepimpinan Mujahidin tempatan seperti S. Jarud ibn Ma’alli dan S. Qais ibn ‘Asim, S. A’la mengepung al-Hajr. Kepungan berterusan beberapa hari sebelum S. ‘Abdullah ibn Hadzf melaporkan keadaan musuh yang terbuai mabuk pada satu malam. Serangan dilancarkan ke atas 12 000 Murtadin. Murtadin yang terselamat melarikan diri ke Darain dan berlayar ke pulau. Namun, mereka dikejar dengan ajaib oleh S. A’la, ditundukkan.

Pergelutan di Sana’a (Rabiul Akhir – Syawal 11 H)
Memasang perangkap di rumahnya, Qays ibn Maksyuh mengajak S. Dadzawaih dan wazir Sana’a, S. Fairuz ad-Dailami bertandang untuk dijamu. Berjaya membunuh yang pertama, S. Fairuz terlepas dan berkem di Khawlan. Menerima sokongan pengikut Aswad al-‘Ansi, Qays bertindak menghapuskan Abna [orang Parsi yang menetap dan berkacuk dengan bangsa Arab di Yaman]. Di Khawlan, Mujahidin berbondong bergabung dengan S. Fairuz. S. Tahir ibn Abi Halah dan S. Masruq al-Akki pula bergiat di Tihamah. 6 bulan kemudian, S. Fairuz mara, seiring dengan keberangkatan rejimen S. Muhajir ibn Abi ‘Umayyah. Sana’a berjaya dikuasai semula.

Bergabung di Abyan (Syawal – Dzul Qaedah 11 H)
S. Muhajir ibn Abi ‘Umayyah mara menuju Najran dari Madinah, dan dalam perjalanan, ramai yang menyertainya. Bersama Fairuz, beliau mengamankan Sana’a, menyebabkan Qays dan ‘Amru ibn Ma’dikarab masing-masing lari ke Abyan dan Lahj. S. Ikrimah ibn Abi Jahal pula selepas berkempen di Mahrah, berangkat mengamankan Nakha’ dan Himyar di Abyan. Namun, Qays dan ‘Amru berpakat menyerangnya, sebelum bertelagah sesama sendiri. Melihat ketibaan S. Muhajir dari Najran, dua Murtadin itu menyerah.

Menyelamatkan Ziyad (Akhir Syawal – Dzul Qaedah 11 H)
Ramai ahli Kindah murtad dan berkem di Riyaz, dipimpin oleh Harithah ibn Suraqah. S. Ziyad ibn Lubayd melancarkan serangan malam ke atas kem itu dan menang. Mengetuai sendiri penghantaran tawanan dan rampasan ke Madinah, S. Ziyad dipintas oleh Ash’ats ibn Qays yang mendulukan semangat assobiyah, berniat membebaskan ahli sekabilahnya itu. Dihimpit teruk, S. Ziyad menghantar utusan kecemasan kepada S. Muhajir dan S. Ikrimah yang dah pun dalam perjalanan dari Abyan. Mahu tingkatkan tempo, S. Muhajir ketuai seluruh kavalri dan memacu ke sana. Gerakan itu berjaya menyelamatkan S. Ziyad dan membuatkan Ash’ats berundur ke Nujair.

Pengepungan Nujair (Dzul Qaedah – Dzul Hijjah 11 H)
Dengan 5000 orang tentera gabungan, S. Muhajir dan S. Ziyad mengepung 2 dari 3 gerbang Nujair. Kemudian, S. Ikrimah tiba bersama unit infantri, mencantas habis laluan-keluar masuk. Sambil itu, S.Muhajir menghantar skuadron-skuadron ke serata tempat, menundukkan kabilah Kindah yang kemudian menyerah. Hanya Nujair yang masih bertahan, Ash’ats akhirnya menyerah dan memeterai perjanjian damai.

Dengan berakhirnya kemurtadan di Yaman, Hadhramawt, Yamamah, Bahrain, Oman dan Mahrah, Semenanjung Tanah Arab disatukan di bawah panji Islam, atas kepimpinan Khalifah Abu Bakar as-Siddiq, menjelang akhir tahun ke-11 H. Kempen yang berlangsung selama hampir itu berakhir dengan jaya, dan kemudian, dengan pantas disusuli oleh kempen ke Selatan Iraq, atas pimpinan-militari S. Muthanna ibn Harithah asy-Syaibani al-Bakri dan S. Khalid ibn al-Walid al-Makhzumi yang mara dari selatan Iraq [Ubulla], dan S. Iyad ibn Ghanam yang mara melalui Daumatul Jandal.

RUJUKAN:

Bidayah wa Nihayah: Khulafa’ ar-Rasyidin karangan Imam Ibn Kathir.

The Biography of Abu Bakar as-Siddiq karangan Dr. Ali Muhammad Sallabe.
Khalid al-Waleed Sword of Allah karangan General Akram.


Charles III & Raja Berpelembagaan

Dalam filem yang ditetapkan di masa hadapan ini, Raja Charles III (kini masih lagi bergelar Prince Charles) bergelut dengan Perdana Menteri kerana enggan memberikan perkenan untuk meluluskan Rang Undang-Undang yang menyekat kebebasan akhbar. PM Evans kemudian mengancam untuk meluluskan undang-undang baru yang akan memansuhkan Perkenan Diraja (Royal Assent) dan menuduh Raja Charless III ‘overstepping authority’ dalam pentadbiran. Dalam babak dramatik filem ini, Raja Charles III memasuki House of Commons, menggunakan prerogatif Diraja memecat kesemua menterinya dan memerintahkan pilihanraya baru diadakan.

Kewujudan monarki berpelembagaan memberikan imbangan kepada naratif populis dan demagogi tidak terkawal. Dalam filem ini, kehadiran raja diperlukan untuk mengimbangi kekuasaan pentadbiran.

Kuasa sebenar raja berpelembagaan adalah untuk ‘menidakkan kuasa mutlak’ kepada sesiapa. Dalam menulis berkaitan monarki British, seorang penulis (DEO Hughes) telah menulis surat kepada akhbar The Telegraph; “we should all bear carefully in mind the constitutional safeguards inherent in the monarchy: While the Queen occupies the highest office of state, no one can take over the government. While she is head of the law, no politician can take over the courts. While she is ultimately in command of the Armed Forces, no would-be dictator can take over the Army. The Queen’s only power, in short, is to deny power to anyone else. Any attempt to tamper with the royal prerogative must be firmly resisted”.


Kisah Ibu Tunggal Tiga Anak Menumpaskan Pembunuh!

Pada waktu malam, tarikh 5 November 2006, seorang ibu tunggal anak 3 yang dikenali sebagai Sue White, sedang berada di dapur mencuci pinggan sementara anak bongsu nya berumur 7 tahun, sedang menggunakan komputer di bilik bersebelahan.

Anak bongsunya itu sedang membuat rekaan dan tempahan patung beruang yang ingin dibeli secara dalam talian. Kemudian, anaknya itu memanggil dan meminta supaya ibunya datang serta melihat rekaan yang telah didapatkan.

Sejurus selepas Sue memasuki bilik tersebut, dia terdengar bunyi kaca dipecahkan dan bunyi itu datangnya dari dapur. Sue berlari ke dapur dan mendapati seorang lelaki bertopeng ski memasukkan tangan melalui tingkap yang telah dipecahkan, kemudian bertindak membuka pintu dapur.

Setelah berjaya memasuki ke dalam rumah, lelaki bertopeng itu terus mengacukan senapang ke arah kepala Sue. Namun apabila picu senapang ditarik, ia tersekat. Menyedari akan perkara itu, lelaki bertopeng telah memukul Sue menggunakan senapang tersebut.

Rebah ke lantai, lelaki bertopeng mengambil kesempatan tersebut untuk merogol Sue. Selepas wanita malang itu dirogol, dia ditikam pula menggunakan sebilah pisau berkali-kali. Jenayah dan kekejaman yang dilakukan ke atas Sue White hanya dapat disaksikan oleh anak bongsunya.

Kemudian, lelaki bertopeng itu memindahkan tubuh badan Sue White yang tidak bermaya itu ke bilik tidur, seterusnya mengarahkan anak Sue duduk di dalam almari yang tidak berpintu. Anak Sue kemudian berlari ke bilik air dan duduk di dalamnya.

Menyedari gadis cilik itu bertindak keluar dari almari, lelaki bertopeng yang sedang berbogel dan belumuran darah itu, memeriksa apa yang sedang dilakukan oleh anak Sue. Dia kemudian mengarahkan gadis cilik itu supaya duduk diam dan tidak kemana-mana.

Sekembalinya lelaki bertopeng ke bilik tidur, dia mengarahkan Sue untuk memanggil anaknya keluar dari bilik air. Ibu malang yang tidak sanggup untuk berbuat begitu telah berpura-pura mati. Setelah lelaki bertopeng itu fikir bahawa dia telah membunuh Sue White, dia bingkas bangun dan perhatian dia beralih pula kepada anak Sue.

Setelah lelaki tersebut bertindak bangun dan telah keluar dari bilik, Sue berusaha untuk bangun dan mendapatkan senjata, yakni sebilah pisau.

Penyerang itu kemudian terdengar akan tapak kaki Sue White dan kembali semula untuk ‘menghabiskan tugasnya’. Namun, tanpa disedari lelaki itu, Sue White sedang bersembunyi menunggu. Apabila munculnya batang tubuh lelaki bertopeng tersebut, Sue bertindak menikam dia di bahagian dada.

Seakan terkejut dan dalam kesakitan, lelaki bertopeng keluar dari kediaman itu melalui pintu dapur. Pada masa yang sama, Sue White mengarahkan anaknya untuk naik ke tingkat atas, masuk bilik, kunci pintu dan duduk di bawah katil serta jangan keluar dari bilik sehinggalah pihak berkuasa tiba.

Namun secara tiba-tiba, Sue White terdengar akan lelaki bertopeng itu datang dari arah hadapan rumah pula. Pergelutan mereka berdua bersambung serta berlanjutan untuk beberapa ketika, menyebabkan Sue kehilangan pisau yang digenggam kuat sebelum ini.

Oleh kerana tenaga lelaki lebih kuat, lelaki bertopeng berjaya mendapatkan kawalan ke atas tubuh badan Sue yang lemah akibat kehilangan darah setelah ditikam berkali-kali. Lelaki itu berada di atas tubuh badan Sue dan bertanyakan “Mana Tuhan kau sekarang?”

Sue secara tiba-tiba dapat merasakan hulu pisau berada di hujung jari dia dan berusaha untuk mendapatkannya. Setelah berhasil, Sue bertindak menikam dada lelaki itu sekali lagi, kali ini tepat di bahagian jantung lelaki bertopeng tersebut.

Lelaki itu bangun, keluar dari rumah tersebut sebelum rebah dan mati di laman kediaman Sue White. Menakjubkan apabila Sue White dan anak bongsunya terselamat di dalam peristiwa berdarah ini. Walaupun secara keseluruhan, Sue White telah ditikam sebanyak 25 kali tidak termasuk kecederaan lain akibat terkena hirisan pisau.

Berikutan kecederaan parah yang dialami serta kehilangan darah sangat banyak, Sue telah diterbangkan ke Hospital Grady Memorial menggunakan helikopter. Dia kemudian melalui pembedahan.

Sekiranya Sue White mengikut naluri untuk terus hidup yang dimiliki manusia dan terus berpura-pura mati, kemungkinan pengakhiran kisah ini adalah sebuah berita yang bertajuk “Mother and Daughter Found Dead After Home Invasion”.

Lelaki bertopeng tersebut kemudian dikenal pasti identitinya sebagai Gerald A. Lee. Rupa-rupanya dia adalah kenalan Sue White semasa sekolah 20 tahun dahulu. Pihak berkuasa percaya lelaki itu berada di bawah pengaruh dadah.


Impak Pengesahan ICCPR Kepada Bangsa Melayu & Agama Islam

Sudah jadi kebiasaan bagi mana-mana negara berusaha menaikkan prestij mereka di mata dunia dalam pelbagai segi seperti politik, ekonomi dan sosial. Dan bagi Malaysia pula, salah satu aspirasi kerajaan baru hari ini ialah cuba menonjolkan diri mereka sebagai jaguh hak asasi manusia seiring dengan hak-hak yang digariskan oleh Pertubuhan Bangsa-Bangsa Bersatu (PBB). Tetapi apakah berbaloi jika yang dikorbankan hak-hak istimewa orang Melayu dan agama Islam?

Ini sesuatu yang merungsingkan ramai terutama selepas mendengar ucapan P. Kasthuriraani (DAP-Batu Kawan) di Parlimen baru-baru ini. Semasa membahaskan usul dasar hala tuju dasar luar Malaysia Baru, beliau mendesak Kementerian Luar mengesahkan semula beberapa konvensyen hak asasi manusia antarabangsa yang termasuk dalam International Convention Against All Forms of Racial Discrimination, Convenant on Civil and Political Rights (ICCPR). Pengesahan konvensyen ini dijangka akan dibuat menjelang Semakan Berkala Sejagat Hak-Hak Asasi Manusia PBB Sesi Ke-31 yang dijadual berlangsung pada 8 November 2018 di Geneva, Switzerland.

Ada yang kata pengesahan ini tidak akan memberi kesan kepada kedudukan orang Melayu dan agama Islam di Malaysia. Tetapi hakikatnya, kesannya terlalu dahsyat. Contoh, saya ingin petik Artikel 2, The International Convention on the Elimination of All Forms of Racial Discrimination (ICERD) PART I:

(c) Each State Party shall take effective measures to review governmental, national and local policies, and to amend, rescind or nullify any laws and regulations which have the effect of creating or perpetuating racial discrimination wherever it exists;

(d) Each State Party shall prohibit and bring to an end, by all appropriate means, including legislation as required by circumstances, racial discrimination by any persons, group or organization;

(e) Each State Party undertakes to encourage, where appropriate, integrationist multiracial organizations and movements and other means of eliminating barriers between races, and to discourage anything which tends to strengthen racial division.

Secara ringkas, maksud artikel berkenaan ialah sebarang bentuk keistimewaan yang diberi kepada mana-mana individu atau kaum mengatasi individu atau kaum yang lain tidak patut wujud dan harus dimansuhkan. Ini kerana ia merupakan satu bentuk diskriminasi di mana manusia itu seharusnya dilayan sama rata tanpa mengira warna kulit atau bangsa. Nampak baik dari segi teori tetapi jika diaplikasikan dalam situasi negara hari ini, ia sudah pasti akan merugikan orang Melayu. Antara perkara yang akan hilang jika ia diteruskan:

(Kecualilah dipinda lain dari tujuan asalnya)

Jadi, bolehkah kita meletakkan reservasi (pengecualian) terhadap konvensyen tersebut? Secara praktikal boleh tetapi tiada makna kalau kita meratifikasikannya. Kenapa? Di dalam perlembagaan sebarang diskriminasi adalah menyalahi undang-undang kecuali sekiranya ia sudah termaktub di dalam perlembagaan seperti Artikel 153. Kesemua perkara yang disenaraikan di atas adalah disebabkan atau dibenarkan oleh artikel 153.

Tujuan utama ratifikasi adalah untuk meneutralkan Artikel 153 dan sebarang bentuk pengecualian sama sekali tidak akan memberi kesan ke atas konvention tersebut. Malah, bersiap sedialah jika ada negara luar yang mengkritik langkah pengecualian sedemikian.

Kedua, lihat Artikel 18, The Universal Declaration of Human Rights (UDHR) dan Artikel 14, Convention on the Rights of the Child (CRC):

Artikel 18: Everyone has the right to freedom of thought, conscience and religion; this right includes freedom to change his religion or belief, and freedom, either alone or in community with others and in public or private, to manifest his religion or belief in teaching, practice, worship and observance.

Artikel 14: States Parties shall respect the right of the child to freedom of thought, conscience and religion.

Secara ringkas, ia bermaksud manusia mempunyai hak menukar agama atau kepercayaan mengikut kebebasan mereka termasuk membabitkan anak-anak. Jika anda perasan, ia sebenarnya boleh menjurus kepada peningkatan gejala murtad jika ia diluluskan.

Ini kerana hak kebebasan beragama yang dijamin oleh Perkara 11 Perlembagaan Persekutuan iaitu lebih terarah kepada kebebasan penganut dalam mengamalkan dan mengembangkan agama masing-masing di Persekutuan serta turut perlu dijelaskan bahawa terdapat sekatan bagi penyebaran agama selain Islam di Persekutuan seperti yang diperuntukkan oleh Perkara 11 (4) Perlembagaan Persekutuan.

Hal tersebut adalah selaras dengan keutamaan agama Islam dalam Persekutuan menurut Perkara 3 (1) dan seseorang penganut Islam adalah tetap tertakluk kepada undang-undang Islam sebagai undang-undang diri yang mengikat mereka melalui Senarai Negeri (Senarai II) Jadual Ke-9, Perlembagaan Persekutuan.

Murtad atau keluar daripada agama Islam sebenarnya adalah berbeza dengan konteks hak kebebasan beragama yang dijamin oleh Perkara 11 Perlembagaan Persekutuan kerana Perkara 11 tersebut adalah lebih merujuk kepada kebebasan mempertahankan amalan dan cara hidup yang digariskan oleh agama masing-masing.

Dan jika ia tetap diteruskan, ia seolah-olah mencabar kuasa Mahkamah Syariah berkenaan soal ini. Bagi kesalahan percubaan murtad contohnya di Sabah, ia menyatakan kesalahan berkaitan murtad dengan istilah “percubaan murtad” seperti yang dicatatkan di dalam Seksyen 63 Enakmen Kesalahan Jenayah Syariah Sabah:

Jika tiga perkara ini tetap diteruskan, ia seolah-olah mencabar hak istimewa orang Melayu dan agama Islam yang sudah ditetapkan dalam Perlembagaan. Belum lihat lagi apa impak konvensyen-konvensyen lain jika ia diteruskan juga kerajaan hari ini. Kita semua tahu apa yang cuba dilakukan ini semata-mata untuk memenuhi manifesto ke-26 kerajaan Pakatan Harapan (PH) iaitu menjadikan Malaysia sebuah negara yang mempunyai rekod ‘hak asasi’ manusia yang dihormati dunia adalah untuk kerajaan PH meratifikasikan semula konvensyen hak asasi antarabangsa.

Tetapi apakah ia berbaloi mengetepikan hak sesebuah bangsa majoriti dan agama rasmi negara atas nama ‘pengiktirafan dunia’ dan sebuah kertas bernama manifesto? Percayalah, ia takkan berbaloi sebab berdasarkan pengalaman, ia hanya satu falasi bertopengkan propaganda sahaja.

Jangan lupa juga untuk tandatangan petisyen bagi menentang sebarang bentuk ratifikasi yang akan memakan HAK 153 ORANG MELAYU!!!

Tolong sign petition ini di sini:
>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU

SUMBER


Misteri Lima Pembµnµhan Bersejarah Yang Belum Diselesaikan

Kita semua maklum, Sherlock Holmes dianggap raja dalam menyelesaikan misteri dalam pelbagai bentuk adaptasi baik novel, televisyen atau filem. Walaupun watak ciptaan Sir Arthur Conan Doyle itu hanya wujud dalam dunia fiksyen, ia kadang-kadang membuatkan kita tertanya-tanya sama ada misteri je.na.yah sejarah ini dapat diselesaikan oleh beliau atau sebaliknya.

Bagi pengkaji mumia di Ireland Utara, mumia era Mesir Purba bernama Takabuti yang ma.ti 2,600 tahun lepas sentiasa menggamit perhatian mereka. Mengikut maklumat hieroglif pada kerandanya, dia merupakan isteri atau pasangan kepada seorang bangsawan dan menetap di Thebes. Dibawa ke Ireland Utara semasa Pe.ra.ng Napoleon tercetus pada awal abad ke-19, Takabuti kini disimpan di Muzium Ulster di Belfast hari ini.

Tetapi teknologi terkini mendedahkan pelbagai rahsia mengejutkan tentangnya. Imbasan CT yang dibuat pada awal bulan ini mendedahkan Takabuti telah diti.kam dari belakang menggunakan ka.pak, sen.ja.ta yang sering digunakan oleh ten.te.ra Mesir atau Assyria. Manakala hasil analisis DNA terbaru mendedahkan struktur DNAnya lebih hampir kepada orang Eropah moden daripada orang Mesir. Semua maklumat ini boleh didapati dalam sebuah buku yang bertajuk The Life and Times of Takabuti in Ancient Egypt: Investigating the Belfast Mummy.

Di sebuah gua di Black Isle, Ross-shire, Scotland, pasukan pengkaji arkeologi sedang sibuk membuat kerja ekskavasi apabila mereka menemui sesuatu yang mengejutkan. Di sinilah, mereka menemui rangka seorang lelaki yang ditemui dalam keadaan bersilang dengan batu-batu besar menahan kedudukan tangan dan kakinya.

Hasil analisis mendedahkan lelaki ini ma.ti pada era Pictish iaitu antara 430 hingga 630 Masihi. Melihat kepada batu-batu besar yang diletakkan pada rangka, mereka percaya ia merupakan ritual pengebumian untuk si ma.ti oleh orang Pictish. Budaya Pictish dikatakan wujud sekitar Scotland pada akhir era pendudukan Rom di Britain dan awal Zaman Pertengahan.

Melihat rangka ini menyimpan pelbagai rahsia untuk dibongkarkan, ia dihantar ke Pusat Anatomi dan Pengenalan Manusia (CAHID), Universiti Dundee untuk dikendalikan pakar antropologi forensik terkenal Profesor Dame Sue Black. Memandangkan ten.gko.rak rangka masih dalam keadaan baik, ia melalui imbasan CT dan mendedahkan dia sebenarnya ma.ti selepas dipu.kul lima kali di kepala. Dan seperti Orang Perak, pengkaji juga dapat menghasilkan imej asal Orang Pictish secara digital.

Pada 1877, sekumpulan pakar arkeologi menemui rangka era Unetice dipercayai seorang pemerintah yang diberi nama Putera Helmsdorf di kubur Leubingen, Thuringia. Pada awalnya, tiada benda yang luar biasa berkenaan rangka tersebut. Tetapi semua itu berubah apabila seorang pencari harta karun menemui artifak cakera yang diperbuat daripada gangsa dan disadur dengan simbol-simbol emas dipercayai dari era sama.

Ujian 2002 ke atas rangka tidak dapat memberi keputusan analisis yang konklusif. Tetapi ramai pakar percaya rangka ini mempunyai kesan kece.de.raan lama yang berpotensi menjadi punca kema.ti.annya. Hasilnya pada 2018, satu lagi ujian dibuat Institut Perubatan Forensik Universiti Saarland mendedahkan putera tersebut mengalami kece.de.raan parah di perut dan bahagian belakang selepas ditik.am oleh seseorang dalam satu ser.an.gan mengejut.

Menurut penulis kajian, Harald Meller, ini menunjukkan bahawa pemerintah tersebut ma.ti dibu.n.uh sekaligus menjadikan ia sebagai pembu.nu.han politik pertama dalam sejarah.

Pada 2011, sekumpulan pakar arkeologi dari Krakow menemui sebuah kubur besar di Koscyze, Poland. Dalam kubur tersebut, mereka menemui 15 rangka termasuk wanita, kanak-kanak, remaja dan seorang lelaki. Analisis mendapati kesemua rangka ini mempunyai pertalian darah antara satu sama lain dengan pentarikhan karbon menunjukkan mereka hidup 5,000 tahun lepas.

Analisis awal pakar Poland mengesyaki semua rangka ini ma.ti dalam satu peristiwa dahsyat yang melanda komuniti mereka ketika itu. Bagaimanapun, dengan pembabitan lebih ramai pakar dari pelbagai disiplin termasuk antropologi forensik dan je.na.yah, konklusi itu disemak semula.

Dalam satu laporan, mereka percaya rangka-rangka ini disusun oleh orang-orang yang mengenali mereka dan mengikut hierarki dalam keluarga. Mereka juga percaya 15 orang ini dibu.n.uh apabila berlakunya krisis kekurangan makanan dalam komuniti. Atas sebab itulah, apabila rangka-rangka ini ditemui, mereka hanya menemui rangka wanita dan kanak-kanak dalam lubang ko.rb.an.

Pada 2020, sekumpulan pakar arkeologi menemui tiga set rangka di ruang bawah tanah Istana Breclav, Republik Czech. Mereka percaya rangka ini ditanam sebagai sebahagian daripada asas pembinaan istana pada abad ke-11. Tiga set rangka ini berkemungkinan tawanan pe.ra.ng yang diperintahkan untuk membina tembok istana sebelum dijadikan sebagai ko.rb.an atau dihukum bu.nu.h.

Mungkin ada yang menganggap perkara ini sebagai pelik. Tetapi mengikut sesetengah budaya Zaman Pertengahan, mereka percaya mendirikan bangunan ibarat mencabar kekuasaan dewa-dewi. Justeru, sebagai cara menenangkan mereka, ko.rb.an bangunan dibuat dengan roh mangsa yang diko.rb.ankan turut berperanan sebagai penjaga bangunan yang didirikan.

Berdasarkan satu kertas kajian yang diterbitkan pada 1995, cerita tentang ko.rb.an bangunan ini sangat terkenal di Eropah. Ia kemudiannya menjadi sebahagian variasi kisah pembangunan identiti negara-negara dari Hungary hingga Greece.

SUMBER

Ancient-Origins. (2021). Historic Cold Cases: Five Ancient Archaeological Mu.rd.er Mysteries.


Jutawan Yang Memulangkan Harta Dirompak

Orang ramai mungkin tidak kenal Michael Steinhardt. Dengan misai serupa ditampal guna lαstik, Steinhardt memang ada muka minta peηαmpαr pakej peηerαjαηg.

Dari segi karier, beliau memang hebat menjadi pengurus pelaburan (hedge fund). Orang-orang kaya akan cari beliau.

Katakanlah seorang beri AS$1 juta. 10 orang, kira Steinhardt ada kolam AS$10 juta. Beliau akan uruskan pelaburan mereka.

Dan antara tahun 1967 hingga 1995, beliau berjaya menjana pulangan lumayan iaitu sebanyak 24.5 peratus… sekali gus memuaskan hati pelanggannya. Kejayaan ini mengharumkan nama beliau sebagai “Wall Street’s greatest trader” (Noer, 2017).

Steinhardt menempah mαυt di mata umum bukan kerana gagal mengurus pelaburan. Bab pelaburan memang beliau cekap. Tengok kehidupan peribadi pun nampak tiada masalah, kecuali tuduhan gurauan seκsυαl (Sommer, 2018).

Jatuhnya gergasi kewangan ini adalah kerana tabiat sendiri. Beliau suka mengumpul artifak purba tanpa mengeluh kisah bab keabsahan undang-undang. Artifak dirompαk pun selamba Steinhardt beli.

Pihak berkuasa sudah lama menghidu aktiviti ini. Pada Januari 2018, mereka meηyerbυ sebuah apartmen milik Steinhardt di Bandar Raya New York. Mereka jumpa sekurang-kurangnya 171 buah artifak yang dibeli secara tidak sah di sisi undang-undang (McKinley, 2018).

Harta-harta ini berasal daripada 11 buah negara, seperti topeng mαyαt dari Israel, peti mayat dari Crete dan lukisan fresco budaya Rom. Dan Steinhardt beli melalui 12 buah rangkaian peηyelυdυpαη.

Jadi bukan mudah untuk siasat jeηαyαh budaya sebegini besar. Polis Bandar Raya kena bekerjasama dengan pihak berkuasa semua negara terbabit.

Perompαk Menyerah Kalah

Mungkin ada yang tertanya-tanya: apa masalah jika beliau beli? Satu saja masalah. Ini bukan zaman imperialis macam dulu. Artifak adalah milik negara. Jika ingin beli, kena guna laluan sah.

Michael Steinhardt berurusan dengan pihak peηyelυdυp yang sebenarnya merompαk daripada negara-negara bergolak. Lubnan dulu mempunyai sebuah artifak kepala lembu yang diperbuat daripada marmar.

Artifak ini dijangka berusia 2,300 tahun… tetapi hilang entah ke mana sepanjang peperαηgαη saudara 15 tahun. Tiba-tiba artifak ini timbul dalam simpanan Steinhardt.

Itu masalahnya. Steinhardt membeli. Wang daripada Steinhardt menghidupkan rangkaian jahat yang ambil harta negara ikut suka. Dan siasatan jeηαyαh membongkarkan beliau ada lebih daripada 1,000 artifak haram (Turner, 2021).

Dan beliau bersetuju untuk serahkan balik setiap satu harta ini. Tetapi yang menghairankan, serah balik tanpa sebarang tuduhan mahkamah. Padahal urusan Steinhardt jelas bekerjasama dengan ketua jeηαyαh, kaki soηglαp wang dan perompαk kυbυr.

Mangkuk emas Sicily daripada zaman 4500 S.M. dibeli pada harga AS$1 juta. Tembikar 400 S.M. dibeli pada harga AS$3.5 juta. Macam-macam lagi. Alih-alih tengok, terlepas tanpa tuduhan.

Tidak pasti kenapa. Mungkin sebahagian daripada perjanjian untuk serah balik semua. Cuma pelepasan ini menunjukkan bahawa undang-undang – walaupun di Amerika Syarikat – memang berat sebelah dan berpihak kepada hartawan terutamanya berkulit cerah.

Menariknya, bapanya dulu buat perangai sama kerana terlibat dalam industri jual beli barangan kemas cυri. Cuma Steinhardt saja level up dengan nilai barangan mencecah AS$70 juta. Satu-satunya hυkυman Steinhardt terima, beliau tidak boleh beli artifak baru. Betapa mudahnya orang kaya terlepas daripada undang-undang. Kalau ini orang susah, entah apa akan jadi. Silap-silap masuk dalam bertahun-tahun.

RUJUKAN:

McKinley, J. (2018, Januari 5). Looted Antiques (ditapiskan) From Billionaire’s Home, Prosecutors Say. The New York Times.

Noer, M. (2017, Februari 18). Michael Steinhardt, Wall Street’s Greatest Trader, Is Back – And He’s Reinventing Investing Again. Forbes.

Sommer, A. (2018, September 13). Report: Jewish-American Philanthropist Michael Steinhardt Accused of ‘Inappropriate (ditapsikan) Remarks’. Haaretz.

Turner, B. (2021, Disember 9). Billionaire hands over $70 million of (ditapiskan) artifacts. Live Science.